பிரபல தயாரிப்பாளர் ஒருவர் , தன்னுடைய படத்தில் நடித்த இளம் நடிகை ஒருவரின் ஆபாச வீடியோவை வெளியிட்டுள்ளது போஜ்புரி திரைப்பட உலகினர் மத்தியில் பரபரப்பை ஏற்படுத்தியுள்ளது . உபேந்திரவர்மா என்கிற போஜ்புரி தயாரிப்பாளர் இளம் நடிகை ஒருவரை வைத்து குறும்படம் எடுத்துள்ளார் . அந்த குறும்படத்தில் வரும் காட்சி ஒன்றில் நடிகை துண்டு மட்டும் அணிந்து வரும் காட்சி படமாக்கப்பட்டது . இந்த காட்சி படமாக்கிக் கொண்டிருந்த போது எதிர்பாராத விதமாக துண்டு நழுவி கீழே விழுந்தது . ஆனால் அந்த காட்சியும் கேமராவில் பதிவானது . உடனடியாக அந்த நடிகை தயாரிப்பாளர் மட்டும் இயக்குனரிடம் அந்த காட்சியை படத்தில் இருந்து நீக்கும் படி கூறியுள்ளார் . அதற்கு இருவரும் ஒப்புக்கொண்டுள்ளனர் . இந்த நிலையில் தயாரிப்பாளர் உபேந்திரவர்மா தனது குறும்படத்தில் அந்த காட்சியை நீக்கிவிட்டாலும் தனியாக அந்த காட்சியை யூடியூபில் பதிவு செய்துள்ளார் . இந்த காட்சியை ஏராளமானோர் பார்த்தது மட்டும் இன்றி ஆபாச இணையதளங்களிலும் இதனை அப்லோடு செய்துள்ளனர் . இந்த தகவலை தன்னுடைய நண்பர்கள் மூலம் கேள்விப்பட்ட அந்த நடிகை தயாரிப்பாளர் உபேந்திரவர்மா மீது போலீசில் புகார் அளித்துள்ளார் . போலீசார் தேடுவதை அறிந்து கடந்த இரண்டு மாதமாக தலைமறைவாக இருந்த தயாரிப்பளர் உபேந்திரவர்மாவை தற்போது போலீசார் கைது செய்துள்ளனர் .


செம்ம கூராக கொம்பு சீவப்பட்டு , வழுவழுவென எண்ணெய் தடவப்பட்டு , மூர்க்கத்தனமாக முறுக்கேற்றிவிட்டதால் தலையை சிலுப்பி உலுக்கி , வெறித்தனமான வேகத்துடன் களத்தில் பாயும் ஜல்லிக்கட்டு காளைகளைப் போல் ரிலீஸாகி முட்டி மோதி நிற்கின்றன அஜித்தின் ‘விஸ்வாசம்’ படமும் , ரஜினியின் ‘பேட்ட’ படமும் . ரஜினிக்கு அவரது ‘தலைவன் , சூப்பர் ஸ்டார்’ எனும் மெகா பிம்பம் கைகொடுத்தது . அது போக பேட்ட படத்தில் மல்ட்டி ஸ்டார்ஸ் நடித்திருந்ததும் , ரஜினியின் வெறித்தனமான ரசிகரான இயக்குநர் கார்த்திக் சுப்புராஜ் இந்தப் படத்தை ஃப்ரேம் பை ஃப்ரேம் செதுக்கி இருந்தார் , இது போக படத்தின் தயாரிப்பு நிறுவனமான சன் பிக்சர்ஸ் தனது கையிலிருக்கும் விஷூவல் , ரேடியோ மற்றுறும் பேப்பர் என அத்தனை வகை மீடியாவிலும் இந்தப் படட்தை பெரிய அளவில் ப்ரமோட் செய்தது . படத்தின் பாடல்கள் பெரிய அளவில் ரீச் ஆகின . ரஜினியின் பழைய ஸ்டைல் இந்தப் படத்தில் மீண்டும் வந்து நின்றது . ஆனால் , அஜித் படத்துக்கு இப்படி எதுவுமே இல்லை . எந்த எதிர்பார்ப்பும் இல்லாமல் அஜித்தை விரும்பும் அவரது ரசிகர்களே வெறுத்த இயக்குநர் சிவாவுடன் தொடர்ந்து நான்காவது முறையாக இணைந்த படம் இது . தயாரிப்பு நிறுவனமான சத்யஜோதி ஃபிலிம்ஸ் ‘விவேகம்’ நஷ்டத்தின் காரணமாக எண்ணியெண்ணி செலவு செய்தது , பெரிதாய் எதிர்பார்க்கப்பட்ட டி . இமானின் பாடல்கள் பெரிதாய் ஈர்க்கவில்லை . விளம்பரங்களும் அதிகம் இல்லாத நிலையில் ‘தல’ எனும் ஒற்றை மந்திரச் சொல் மட்டுமே விஸ்வாசம் படத்துக்கு எல்லாமுமாக அமைந்தது . இன்று இரு படங்களும் அதிகாலையிலேயே ரிலீஸாகிவிட்டன . துவக்க கட்ட கணிப்பின் படி , வசூல் மற்றும் மாஸ் இரண்டிலும் பேட்ட படத்தை விஸ்வாசம் ஓவர்டேக் பண்ணி அடிச்சு தூக்கிடுச்சு என்கிறார்கள் ! பேட்ட படம் வழக்கமான ரஜினி டைப் ‘பழிவாங்கல்’ கதைதான் . முதல் பாதி பரபரவென பட்டையை கிளப்ப , இரண்டாம் பாதி சற்றே தடுமாறுகிறதாம் . ஆனால் படையப்பா , அருணாச்சலம் , அண்ணாமலை ஸ்டைல் ரஜினியை இதில் பார்க்க முடிவதால் ரஜினி ரசிகர்கள் செம்ம கூல் . விஸ்வாசத்தை ‘மெகா ஹிட்’ என்கிறார்கள் அவரது ரசிகர்களை கடந்த பொது ரசிகர்கள் . சென்டிமெண்ட் , ஆக்ஷன் என பக்கா காம்போவாக உருவாகி இருக்கிறது , சிவாவுடன் ஜெயித்தே ஆக வேண்டும் எனும் வெறியில் அஜித் பின்னிப் பேர்த்தெடுத்திருக்கிறார் . தகவல்கள் இப்படி வந்து கொண்டிருக்கும் சூழலில் . . . திரைப்படங்களின் ரிலீஸ் , வசூல் , வெற்றி போன்றவற்றை அலசி , ஆராய்ந்து , கணிக்கும் ராமானுஜம் “ரஜினி படத்துக்கு ரெஸ்பான்ஸ் உண்டுதான் , ஆனால் அஜித்குமாரோ ‘தல’யாக விஸ்வரூபமெடுத்த பிறகு அவரது ஓப்பனிங் வின்னர் . ரஜினி , விஜய்க்கு ஓப்பனிங் கலகலன்னு இருக்கும்தான் ஆனால் படம் நல்லா இருந்தால் மட்டுமே அந்த வைபரேஷன் நீடிக்கும் . ஆனால் அஜித்தை பொறுத்தவரையில் படம் எப்படி இருந்தாலும் சரி ஓப்பனிங் பெரிய மாஸாக இருக்கும் . படம் நல்லா இருந்துட்டால் தாறுமாறாக பிய்ச்சுக்கிட்டு போகும் . காரணம் அவரோட ரசிகர்கள் கண்மூடித்தனமாக அவர் மேலே வெச்சிருக்கிற அன்புதான் . அஜித் படமென்பதால் விஸ்வாசத்தை சில மாதங்களுக்கு முன்பேயே ‘அவுட் ரேட்’ முறையில் மொத்தமாக பணம் கொடுத்து விநியோகஸ்தர்கள் வாங்கியிருந்தனர் . விவேகம் படத்தில் நஷ்டமடைந்த விநியோகஸ்தர்களை அழைத்து கொடுத்துள்ளனர் இந்த படத்தை , அந்தளவுக்கு படத்தின் மேக்கிங்கில் நம்பிக்கை எப்போதோ வந்துவிட்டது . நினைத்தது போலவே அடிதூள் பின்னுது படம் . பேட்ட படத்தை சன் பிக்சர்ஸ் தயாரித்து , அதை ரெட்ஜெயண்ட் மூவிஸுக்கு ‘டிஸ்ட்ரிபியூஸன்’ கொடுத்துவிட்டது . அவர்கள் பார்த்துப் பார்த்து கவனமாக பிஸ்னஸ் செய்திருக்கிறார்கள் ! ” என்கிறார் . தியேட்டர் சைடு என்ன சொல்றாங்க ? . . . ன்னு பார்த்தால் , தமிழ்நாட்டில் உள்ள சுமார் ஆயிரத்து நூற்றைம்பது தியேட்டர்களில் எண்ணூறு தியேட்டர்களில் இந்த இரு படங்களும் ரிலீஸாம் . சென்னை சிட்டி மற்றும் செங்கல்பட்டில் பேட்டயை விட பதினாறு தியேட்டர்கள் அதிகமாக விஸ்வாசம் ரிலீஸாகி இருக்குது . ஒட்டு மொத்தமா பார்க்குறப்ப தலதான் எல்லா விதத்திலும் மாஸ் காட்ட துவங்கியிருக்கிறாராம் . தல ! டா .


சென்னை சேப்பாக்கத்தில் உள்ள எம்எல்ஏ விடுதியில் இருந்து தனது அறையை இன்று காலி செய்தார் தினகரன் ஆதரவாளரான தங்க தமிழ் செல்வன் 18 எம் . எல் . ஏ . க்கள் தகுதிநீக்கம் செய்யப்பட்டதை அடுத்து , அவர்களின் எம்எல்ஏ விடுதி சீல் வைக்கப்பட்டு இருந்தது . மேலும் தகுதிநீக்கம் குறித்து , வழக்கு நிலுவையில் இருந்து வந்ததால் உயர்நீதிமன்ற இறுதி தீர்ப்பு வரும் வரை காத்திருந்தனர் எம் . எல் . ஏ . க்கள் . ஏக்கள் மீது சபாநாயகர் தனபால் எடுத்த தகுதி நீக்க நடவடிக்கையை அடுத்து , 18 எம் . எல் . ஏக்களின் அறைகளுக்கும் சீல் வைக்கப்பட்டு இருந்தது . ஆனால் அவர்களின் பொருட்கள் அனைத்தும் அறையிலேயே விட்டு வைத்து இருந்தனர் . இந்நிலையில் ஏற்கனவே 18 எம் . எல் . ஏ . க்கள் தகுதிநீக்க வழக்கில் 2 நீதிபதிகள் மாறுபட்ட தீர்ப்பு வழங்கியதையடுத்து , 3 ஆவது நீதிபதி அமர்வுக்கு மாற்றப்பட்டது . அண்மையில் தீர்ப்பளித்த 3 - வது நீதிபதியான சத்யநாராயணன் தகுதிநீக்கம் செல்லும் என தீர்ப்பளித்ததால் 18 எம் . எல் . ஏ . க்களின் பதவி பறிக்கப்பட்டது . மேலும் அவர்கள் அனைவரும் , இடை தேர்தலில் போட்டியிட தடையும் இல்லை என கூறி தீர்ப்பு அளித்தார் . ஏக்களில் முதலில் முந்திக்கொண்டு எம் . எல் . ஏ விடுதியில் இருந்து தனது அறையை காலி செய்தார் தங்க தமிழ் செல்வன் . சிரித்த முகத்தோடு போஸ் கொடுத்தாலும் , கஷ்டப்பட்டு தெருதெருவாய் சென்று ஓட்டு கேட்டு வெற்றி பெற்ற பதவியை ஏதோ காரணத்திற்காக , பறிகொடுத்து விட்டு தங்கத்தமிழ் செல்வன் வெளியே சென்றதை காண முடிந்தது . தமிழில் , ஒரு வார்த்தை உண்டு . . . . உள்ளம் அழுதாலும் உதடுகள் சிரிக்கட்டும் என்பது போல் இருந்தது தங்க தமிழ் செல்வன் , எம்எல்ஏ ஹாஸ்டலை விட்டு வெளியேறிய இந்த நாள் . . . !


கர்நாடக மாநிலத்தக்கு என தனிக்கொடி உருவாக்க முயற்சிக்கும் முதல்வர் சித்தராமையாவை உடனடியாக முதல்வர் பதவியில் இருந்து நீக்க வேண்டும் , வரலாற்றுக்கும் கட்சிக்கும் விரோதமாக செயல்படுகிறார் என்று காங்கிரஸ் தலைவர் சோனியா காந்தியை சிவ சேனா கட்சி வலியுறுத்தியுள்ளது . கர்நாடக மாநிலத்துக்கு என தனிக்கொடி உருவாக்க சமீபத்தில் முதல்வர் சித்தராமையா 9 பேர் கொண்ட குழுவை அமைக்க உத்தரவிட்டார் . இதற்கு பா . ஜனதா தலைமையில் இருந்து கடும் எதிர்ப்பு கிளம்பியது . நாட்டுக்கு ஒரு கொடிதான் இருக்க வேண்டும் என்று வாதிட்டது . இந்நிலையில் , மஹாராஷ்டிராவில் ஆளும் கட்சியுடன் கூட்டணியில் இருக்கும் சிவசேனா கட்சி , தனது கட்சி நாளேடான ‘சாம்னா’வில் இது குறித்து தலையங்கம் எழுதியுள்ளது . அதில் கூறியிருப்பதாவது - கர்நாடகத்தில் ஆட்சியில் இருக்கும் காங்கிரஸ் அரசின் மாநிலத்துக்கு தனிக்கொடி உருவாக்கும் முயற்சி என்பது , வெறுக்கத்தக்க செயல் . அரசியலமைப்புச் சட்டத்துக்கு விரோதமானது . நாட்டுக்கு செய்யும் துரோகமாகும் . அதுமட்டுமல்லாமல் , கர்நாடகத்தில் ஆளும் காங்கிரஸ் அரசு , நாட்டின் ஒற்றுமைக்கே சவால் விடுகிறது . நாட்டின் சுதந்திரத்துக்கு போராடிய தியாகிகளையும் , தேசியக் கொடியையும் , வீரமரணம் அடைந்த ராணுவ வீரர்களையும் அவமதிக்கும் செயல் . சர்தார் வல்லபாய் படேல் , அனைத்து மாநிலங்களையும் ஒன்றாக இணைத்து ஒரு கொடியின் கீழ் கொண்டுவந்தார் . ஆனால் , சித்தராமையா அவரின் கட்சிக்கே விரோதமாக செயல்படுகிறார் . கர்நாடகத்துக்கு என தனி அடையாளத்தை உருவாக்க சித்தராமையா நினைக்கிறார் . மற்ற முதல்வர்களைக் காட்டிலும் , சித்தராமையா தனது மாநிலத்துக்காக அதிகமாக உழைத்துள்ளார் , சிறப்பான திட்டங்களை தீட்டியுள்ளார் . ஆனால் , இதுபோன்ற ஆபத்தான கோரிக்கைகள் மூலம் , அந்த சிறப்பான திட்டங்கள் எல்லாம் நீர்த்துப்போய்விடும் . முதல்வராக இருந்து கொண்டு அரசியலைப்புச் சட்டத்துக்கு விரோதமாக செயல்படக்கூடாது . மத்திய அரசு உடனடியாக தலையிட்டு , சித்தராமையா அரசை கலைக்க வேண்டும் . மாநிலத்துக்கு வழங்கப்படும் அனைத்து உதவிகளையும் உடனடியாக நிறுத்த வேண்டும் . நாட்டின் ஒற்றுமையை பேச்சிலும் , விளம்பரங்களில் மட்டும் வௌிப்படுத்தினால் போதாது . நாளை கர்நாடகாவில் ஆளும் ஆட்சியாளர்கள் தனியாக அரசியலமைப்புச் சட்டம் வேண்டும் என கோரிக்கை வைப்பார்கள் . காஷ்மீருக்கு வழங்கிய சிறப்பு அந்தஸ்துபோல் , சிறப்பு அந்தஸ்து கேட்டு நாட்டை துண்டாடுவார்கள் . காங்கிரஸ் தலைவர் சோனியா காந்தி , இதில் உடனடியாக தலையிட்டு , முதல்வர்பதவியில் இருந்து சித்த ராமையாவை உடனடியாக நீக்கி , அவரின் தேசப்பற்றை நிரூபிக்க வேண்டும் . இவ்வாறு அதில் தெரிவிக்கப்பட்டுள்ளது


முன்னாள் முதல்வர் அண்ணாதுரை நினைவு தினத்தையொட்டி இன்று மெரினாவில் உள்ள அவரது நினைவிடத்தில் அனைத்து கட்சி தலைவர்களும் அஞ்சலி செலுத்தினர் . முன்னாள் முதல்வர் அண்ணாதுரையின் நினைவு தினம் இன்று அனுசரிக்கப்படுகிறது . இதனையொட்டி சென்னை காமராஜர் சாலை மெரினா கடற்கரையில் உள்ள அவரது நினைவிடத்தில் அ . தி . மு . க பொதுச்செயலாளர் சசிகலா இன்று காலை மலர்தூவி அஞ்சலி செலுத்தினார் . காலை சுமார் 10 மணியளவில் சசிகலா அண்ணா நினைவிடத்தில் மலர் தூவி மரியாதை செலுத்தினார் . மறைந்த முதல்வர் ஜெயலலிதா நினைவிடத்துக்கு சென்று அங்கேயும் மரியாதை செலுத்தினார் . அப்போது , அவரது கண்ணீர் நீர் வடிந்தது . அதனை துடைத்தபடியே , எம் . ஜி . ஆர் நினைவிடத்திலும் மரியாதை செலுத்தி விட்டு புறப்பட்டு சென்றார் . அவருடன் முதல்வர் ஓ . பி . எஸ் . , அவைத் தலைவர் மதுசூதனன் , பொன்னையன் , கே . ஏ . செங்கோட்டையன் , பா . வளர்மதி , தமிழ்மகன் உசேன் , பண்ருட்டி ராமச்சந்திரன் , தம்பித்துரை , மாநில அமைச்சர்கள் , நிர்வாகிகள் பலர் கலந்து கொண்டனர் . இதைதொடர்ந்து திமுக செயல் தலைவர் மு . க . ஸ்டாலின் , அண்ணா சமாதியில் மலர் வளையம் வைத்து அஞ்சலி செலுத்தினார் . அவருடன் திமுக பொருளாளர் க . அன்பழகன் , துரைமுருகன் , அ . ராசா , ஜெ . அன்பழகன் , மா . சுப்பிரமணியன் , பி . கே . சேகர்பாபு , ப . ரங்கநாதன் உள்பட நிர்வாகிகள் பலர் கலந்து கொண்டனர் . சென்னை கோயம்பேட்டில் உள்ள தேமுதிக அலுவலகத்தில் அக்கட்சி தலைவர் விஜயகாந்த் , அண்ணா படத்துக்கு மலர் தூவி அஞ்சலி செலுத்தினார் .


உலகக் கோப்பை மகளிர் ஹாக்கி போட்டியில் பங்கேற்கும் 18 வீராங்கனைகள் கொண்ட இந்திய ஹாக்கி அணி அறிவிக்கப்பட்டுள்ளது . உலகக் கோப்பை மகளிர் ஹாக்கி போட்டி இலண்டனில் நடக்கவுள்ளது . வரும் ஜூலை மாதம் 21 - ஆம் தேதி இந்தப் போட்டி தொடங்கவுள்ளது . உலகக் கோப்பை மகளிர் ஹாக்கி போட்டியின் பி பிரிவில் இங்கிலாந்து , அமெரிக்கா , அயர்லாந்து அணிகளுடன் இந்திய அணியும் இடம் பெற்றுள்ளது . இதற்கான அணியை ஹாக்கி இந்தியா நேற்று அறிவித்துள்ளது . இதில் , மூத்த வீராங்கனை ராணி ராம்பால் கேப்டனாகவும் , கோல்கீப்பர் சவிதா துணை கேப்டனாகவும் நியமிக்கப்பட்டு உள்ளனர் . அறிவிக்கப்பட்ட இந்திய அணியின் விவரம்ஃ ரஜனி எடிமர்பு , சுனிதா லக்ரா , தீப் கிரேஸ் எக்கா , தீபிகா , குர்ஜித்கெளர் , ரீனா கோக்கர் , நமீதா டொப்போ , லிலிமா மின்ஸ் , மோனிகா , நேஹா கோயல் , நவ்ஜோத் கெளர் , நிக்கி பிரதான் , வந்தனா கட்டாரியா , நவ்நீத் கெளர் , லால்ரேமிசியாமி , உதிதா .


ஷென்ஸென் சேலஞ்சர் டென்னிஸ் போட்டியில் ஆடவர் இரட்டையர் பிரிவில் அமெரிக்க இணையை வீழ்த்தி இந்தியாவின் விஷ்ணு வர்தன் - ஸ்ரீராம் பாலாஜி இணை வாகைச் சூடியது . ஷென்ஸென் சேலஞ்சர் டென்னிஸ் போட்டி சீனாவில் நடைபெற்றது . இதன் ஆடவர் இரட்டையர் பிரிவில் இந்தியாவின் விஷ்ணு வர்தன் - ஸ்ரீராம் பாலாஜி இணை , போட்டித் தரவரிசையில் 4 - வது இடத்தில் இருந்த அமெரிக்காவின் ஆஸ்டின் கிராஜிசெக் - ஜேக்சன் வித்ரோ இணையுடன் மோதியது . இதில் , 7 - 6 ( 3 ) , 7 - 6 ( 3 ) என்ற செட் கணக்கில் ஆஸ்டின் கிராஜிசெக் - ஜேக்சன் வித்ரோ இணையை வீழ்த்தி வாகைச் சூடியது . 2017 - ஆம் ஆண்டில் இந்த இணை வெல்லும் 3 - வது சேலஞ்சர் பட்டமாகும் . இந்த பட்டத்தை வென்றதன் மூலம் விஷ்ணு - பாலாஜி இணைக்கு தலா 90 தரவரிசை புள்ளிகள் கிடைத்துள்ளன . அத்துடன் ரூ . 48 இலட்சம் ரொக்கப் பரிசையும் இருவரும் பகிர்ந்து கொள்கின்றனர் .


நடிகர் விஷால் , ஆர் . கே . நகர் இடைத்தேர்தலில் போட்டியிடப் போவதாகக் கூறி , வேட்பு மனு தாக்கல் செய்தார் . அவர் வேட்பு மனு தாக்கல் செய்யப் போவதாக அறிவித்ததுமே , சினிமா உலகைச் சேர்ந்த சிலரும் , அரசியல் தளத்திலும் ஆதரவு தெரிவித்தும் எதிர்த்தும் கருத்துகள் கூறப்பட்டன . இவர்களில் அதிகம் ஊடகங்களில் வாய் கொடுத்தவர் இயக்குனர் அமீர்தான் ! விஷாலுக்கு கடும் எதிர்ப்பு தெரிவித்த இயக்குனர் சேரன் , பாராட்டு சொன்ன நடிகை குஷ்பு என இந்தப் பட்டியல் நீண்டாலும் , அவர்கள் எல்லோருமே சினிமாத்துறையில் மட்டுமே இருப்பவர்கள் . ஆனால் , அரசியல் கட்சியில் பொறுப்பில் இருக்கும் நடிகை குஷ்பு , தன் திரையுலக பாசத்துடன் , விஷாலுக்கு வாழ்த்து தெரிவித்து , எல்லோரையும் அதிர்ச்சிக்கு உள்ளாக்கினார் . அது மட்டுமல்ல , அக்கட்சியிடம் வாங்கிக் கட்டிக் கொண்டார் . குஷ்புவின் திடீர் வாழ்த்தால் , காங்கிரஸில் கடும் குழப்பமே ஏற்பட்டது . திமுக . , சார்பில் போட்டியிடும் மருது கணேஷுக்கு காங்கிரஸ் கூட்டணி தர்மத்தை உத்தேசித்து ஆதரவு அளித்து வரும் நிலையில் , காங்கிரஸ் கட்சியின் முக்கியப் பொறுப்பில் இருந்து கொண்டு , விஷால் சுயேச்சையாகப் போட்டியிடுவதற்கு ஆதரவும் வாழ்த்தும் தெரிவித்தால் , கட்சியினர் சும்மா இருப்பார்களா ? ' விஷால் , அரசியலில் இறங்கியிருப்பதற்கு என் வாழ்த்துகள் . அவர் தைரியமாக அரசியலில் இறங்கியதை பாராட்டுகிறேன் ' என குஷ்பு கூறியிருந்தார் . இதை தைரியமாக குஷ்பு கூறியதற்கு உடனே காங்கிரஸ் கட்சி பதில் அளிக்க வேண்டிய கட்டாயத்துக்கு தள்ளப்பட்டது . உடனே , கட்சியின் சார்பில் தென் சென்னை மாவட்ட காங்கிரஸ் தலைவர் கராத்தே தியாகராஜன் அறிக்கை ஒன்றினை வெளியிட்டார் . அதில் , அகில இந்திய காங்கிரஸ் செய்தி தொடர்பாளர் பதவிக்கேற்ப , பொறுப்புடன் நடந்து கொள்ள வேண்டிய குஷ்பு , காங்கிரஸ் கட்சியில் குழப்பத்தையும் , கலகத்தையும் ஏற்படுத்தி வருகிறார் . சுயேச்சை வேட்பாளர் விஷாலுக்கு வாழ்த்து தெரிவித்து மீண்டும் குழப்பத்தை ஏற்படுத்தி இருக்கிறார் . திமுக . , வேட்பாளரின் வெற்றி உறுதி செய்யப்பட்டு விட்டது எனத் தெரிவிக்க வேண்டிய குஷ்பு ' வாழ்த்து வேறு , ஆதரவு வேறு ' என சப்பைக்கட்டு கட்டுகிறார் . . என்று குஷ்புவுக்கு கண்டனம் தெரிவித்து அறிக்கை வெளியிட்டார் . இப்போது விஷாலின் வேட்பு மனு நிராகரிக்கப் பட்டுவிட்ட நிலையில் , தேவையில்லாமல் ஒரு பரபரப்புக்காக விஷாலுக்கு வாழ்த்து தெரிவித்து வாங்கிக் கட்டிக்கொண்டுள்ளார் குஷ்பு . அது போல் , இயக்குனர் சேரன் , கடும் எதிர்ப்பைப் பதிவு செய்து உள்ளிருப்புப் போராட்டம் நடத்தியதும் , பரபரப்பு பேட்டி கொடுத்ததும் , அமீர் ஆவேசமாகத் திரண்டதும் , டி . ராஜேந்தர் அடுக்கு மொழியில் வசனம் பேசியதும் என , இந்த ஒரு முடிவால் எத்தனை குழப்பங்கள் ! விஷால் தடாலடியாக எவர் பேச்சையோ கேட்டு இறங்கியிருக்காமல் , தகுந்த முன்னேற்பாடுகள் , ஆலோசனைகள் , வழிகாட்டுதல்களுடன் இறங்கியிருந்தால் . . . அதுவும் சுயேச்சையாக இல்லாமல் அரசியல் கட்சியின் பின்புலத்துடன் இறங்கியிருந்தால் இந்த மூக்குடைப்பு விஷாலுக்கு இல்லாமல் போயிருக்கும் !


நடிகை சமந்தாவும் , தெலுங்கு நடிகர் நாகர்ஜூனாவின் மகன் நாகசைதன்யாவும் கடந்த இரண்டு வருடங்களாக காதலித்து வருவது அனைவரும் அறிந்தது தான் . இந்நிலையில் இவர்கள் இருவருக்கும் கடந்த ஜனவரி மாதம் திருமண நிச்சயதார்த்தமும் நடத்தப்பட்டது . இவர்கள் திருமணம் மே மாதம் நடைபெறும் என்று கூறப்பட்டுள்ள நிலையில் , தற்போது தீடீர் என இவர்கள் திருமணம் அக்டோபர் மதத்திற்கு தள்ளிவைக்கப்பட்டுள்ளது . இந்த தகவலை நாகசைதன்யாவின் நெருங்கிய உறவினர்கள் தெரிவித்து இருக்கிறார்கள் . இதற்கு காரணம் சமந்தாவும் , நாகசைதன்யாவும் அதிக படங்களை ஒப்புக்கொண்டு நடித்து வருவதே திருமணம் தள்ளிப்போனதற்கு காரணம் என்றும் கூறியுள்ளனர் . மேலும் சமந்தா தற்போது விஜய்யின் 61 - வது படத்தில் அவருக்கு ஜோடியாகவும் , இரும்புத்திரை படத்தில் விஷால் ஜோடியாகவும் நடித்துக் கொண்டு இருக்கிறார் அதே போல் மறைந்த பழம்பெரும் நடிகை சாவித்திரி வாழ்க்கை கதையை மையமாக வைத்து தமிழ் , தெலுங்கில் தயாராகும் படத்திலும் இரண்டு தெலுங்கு படங்களும் கைவசம் வைத்துள்ளார் என்பதும் குறிப்பிடத்தக்கது . அனைத்து படங்களையும் அக்டோபர் மாதத்துக்குள் முடித்து விட்டு திருமணம் செய்து கொள்ள உள்ளாராம் . சமந்தாவின் நிச்சயதார்த்தம் நெருங்கிய உறவினர்களை வைத்து நடத்தப்பட்டாலும் திருமணத்தில் தமிழ் மற்றும் தெலுங்கு திரையுலகை சேர்ந்த பிரபலங்கள் மற்றும் அரசியல் தலைவர்கள் கலந்து கொள்வார்கள் என்று கூறப்படுகிறது .


உலகின் மிகப்பெரிய விளையாட்டுத் திருவிழாக்களில் ஒன்றான உலகக்கோப்பை கால்பந்து போட்டி ரஷ்யாவில் இன்று இரவு கோலாகலமாகத் தொடங்குகிறது . 87 ஆயிரம் கோடி ரூபாய் செலவில் நடைபெறவுள்ள இந்தப் போட்டியால் தலைநகர் மாஸ்கோ விழாக்கோலம் பூண்டுள்ளது . உலகின் மாபெரும் விளையாட்டுத்திருவிழாவான உலகக் கோப்பை கால்பந்து தொடரின் 21 - வது பதிப்பு இன்று இரவு 8.30 மணிக்கு துவங்குகிறது . இந்த தொடரின் முதல் ஆட்டத்தில் போட்டியை நடத்தும் ரஷ்யாவும் , சவூதி அரேபியா அணியும் மோதுகின்றன . இந்த ஆட்டம் மாஸ்கோவில் உள்ள லுஸ்னிகி மைதானத்தில் நடைபெறுகிறது . 32 நாடுகள் , 736 வீரர்கள் , 12 விளையாட்டரங்கங்கள் , 64 ஆட்டங்கள் , சுமார் 5,81,118 நேரடிப்பார்வையாளர்கள் என அடுத்துவரும் ஒருமாத காலத்திற்கு விளையாட்டு உலகின் அனைத்துக் கண்களும் ரஷ்யாவை நோக்கியபடி சுழலும் . 21 - வது உலகக்கோப்பை தொடரில் கலந்து கொள்ளும் 32 நாடுகளில் ஒவ்வொரு அணியும் ஒரு தனி கனவுகளுடன் களமிறங்குகின்றன . அந்த கனவுகளில் கோப்பையைக் கைப்பற்றுவோம் என சில நாடுகளும் , அரையிறுதிவரை முன்னேறித் திறமையை வெளிப்படுத்த சில நாடுகளும் , காலிறுதிவரை முன்னேறினாலே அது வெற்றிதான் என நினைக்கும் நாடுகள் , இழப்பதற்கு ஏதுமில்லை ஒருகை பார்த்துவிடலாம் என உற்சாகத்துடன் களமிறங்குகின்றன . பல நாடுகள் உலகக்கோப்பை கால்பந்து போட்டிகளைப் பொறுத்தவரையில் இதுவரையில் 8 நாடுகளே மாறி மாறி கோப்பையை வென்று வருகின்றன . இந்த 8 நாடுகளில் இந்த முறை 7 நாடுகள் மட்டுமே களத்தில் உள்ளன . இரண்டு முறை உலகக் கோப்பையை வென்றுள்ள இத்தாலி இந்த முறை தகுதிபெற இயலாமல் போய்விட்டது . பிரேசில் , ஜெர்மனி , பிரான்ஸ் , ஸ்பெயின் ஆகிய நாடுகள் கோப்பையை வெல்வதற்கான வாய்ப்புகள் அதிகம் இருப்பதாக கணிக்கப்படுகிறது . அர்ஜெண்டினா , இங்கிலாந்து , உருகுவே இதுவரை கோப்பையை வெல்லாத போர்ச்சுக்கல் ஆகிய அணிகளும் பந்தயக் குதிரைகளாக வலம் வரும் என எதிர்பார்க்கப்படுகிறது . சுமார் 80 ஆயிரம் பேர் அமர்ந்து பார்க்கும் வசதிகொண்ட இந்த லுஸ்னிகி அரங்கில் , சர்வதேச கலைஞர்களின் வித்தியாசமான நிகழ்ச்சிகளுடன் தொடக்க விழா களைகட்ட காத்திருக்கிறது . சுமார் 87 ஆயிரம் கோடி ரூபாய் செலவில் நடத்தப்படும் இந்த போட்டியைக் காண உலகம் முழுவதிலும் இருந்து ஒருகோடி ரசிகர்கள் ரஷ்யாவுக்கு பயணம் மேற்கொள்வார்கள் என எதிர்பார்க்கப்படுகிறது . இன்று தொடங்கி அடுத்த மாதம் 15ம் தேதி வரை ஒருமாத காலத்திற்கு இந்த கால்பந்து திருவிழா உலகம் முழுவதும் உள்ள விளையாட்டு ரசிகர்களை தன்பக்கம் ஈர்க்க காத்திருக்கிறது


ஆண்டாளை அவமதித்ததாக கூறி கவிஞர் வைரமுத்து மன்னிப்பு கேட்க வேண்டும் என்கிற கோரிக்கையோடு ஸ்ரீவில்லிப்புத்தூர் ஜீயர் சடகோப ராமனுஜம் இருந்து வரும் உண்ணாவிரதப் போராட்டத்தில் அவரைத் தவிர வேறு யாரும் கலந்து கொள்ளவில்லை . விருதுநகர் மாவட்டம் ராஜபாளையத்தில் நடைபெற்ற கருத்தரங்கு ஒன்றில் ஆண்டாள் குறித்து சர்ச்சை கருத்து தெரிவித்ததாக கவிஞர் வைரமுத்துவுக்கு எதிராக பல இந்து அமைப்புக்கள் போராட்டங்கள் நடத்தின . இது தொடர்பாக வைரமுத்து வருத்தம் தெரிவித்த பின்னரும் , அவர் ஆண்டாள் சன்னதியில் வந்து மன்னிப்பு கேட்க வேண்டும் என ஸ்ரீவில்லிப்புத்தூர் ஜீயர் சில நாட்களுக்கு முன்பு உண்ணாவிரதம் மேற்கொண்டார் . ஆனால் போலீசார் கேட்டுக் கொண்டதற்கிணங்க ஒரே நாளில் உண்ணாவிரதத்தைக் கைவிட்டார் . இந்நிலையில் வைரமுத்து பிப்ரவரி 3 - ஆம் தேதிக்குள் ஆண்டாள் சன்னதிக்கு வந்து மன்னிப்பு கேட்காவிட்டால் தான் உண்ணாவிரதத்தை மீண்டும் தொடங்குவேன் என ஜீயர் மீண்டும் அறிவித்தார் . ஆனால் இது வரை கவிஞர் வைரமுத்து மன்னிப்பு கேட்கவில்லை . எனவே , ஸ்ரீவில்லிப்புத்தூர் ஜீயர் சடகோப ராமனுஜம் வைரமுத்துவை கண்டித்து நேற்று காலை முதல் உண்ணாவிரதப் போராட்டத்தை துவங்கினார் . மேலும் , அனைத்து இந்துக்களும் இதில் பங்கெடுக்க வேண்டும் என அழைப்பு விடுத்தார் . . ஆனால் ஜீயர் நடத்தும் இந்த உண்ணாவிரதப் போராட்டத்தில் பெரிதாக யாரும் கலந்து கொள்ளவில்லை . ஒரு சிலர் மட்டும் ஜீயரை சந்தித்து ஆதரவு தெரிவிப்பதாக கூறி விட்டு அங்கிருந்து சென்றுவிட்டனர் .


பிக் பாஸ் நிகழ்ச்சியின் இந்த இரண்டாவது சீசனில் நுழைந்த போட்டியாளர்களில் ஒரு புதுமை இருந்தது . அது தான் பாலாஜி மற்றும் நித்யா ஜோடி . கணவன் மனைவியான இவர்கள் தற்போது பிரிந்து வாழ்கின்றனர் . இவர்களை பிக் பாஸ்வீட்டினுள் அனுப்பிய போதே அனைவரும் எதிர்பார்த்தது ஒரு மிகப்பெரிய சண்டையை தான் . ஆனால் இந்த இருவரும் எதிர்பார்த்த அளவிற்கு சண்டை போட்டு கொள்ளவில்லை . இதனாலேயோ என்னவோ நித்யா பிக் பாஸ் நிகழ்ச்சியை விட்டு விரைவிலேயே வெளியேறிவிட்டார் . ஆனாலும் இந்த ஜோடி மீண்டும் சேர வேண்டும் என்பது பெரும்பாலான பிக் பாஸ் ரசிகர்களின் விருப்பமாகவே இருந்தது . இதனிடையே இந்த வாரம் பிக் பாஸ் நிகழ்ச்சியில் போட்டியாளர்களின் குடும்பத்தினர் அவர்களை வீட்டினுள் வந்து சந்திக்கின்றனர் . பாலாஜிக்கும் நித்யாவிடம் இருந்து ஒரு கடிதம் வந்திருக்கிறது . அந்த கடித்தத்தில் கூட நித்யா எப்போதும் பாலாஜிக்கு தான் தன் ஆதரவு என தெரிவித்தவர் கடைசியில் ஒரு நல்ல தோழியாக மட்டும் என கூறி அந்த கடிதத்தினை முடித்திருக்கிறார் . இதை படித்த பிறகு பாலாஜி மன வருத்தத்தில் அழுதிருக்கிறார் . இந்த காட்சியை பார்த்த நித்யா , தன்னுடய டிவிட்டர் பக்கத்தில் பாலாஜியை குறித்தி பின் வருமாறு தெரிவித்திருக்கிறார் . “இந்த 9 ஆண்டுகளில் அவர் கண்களில் இருந்து என் வார்த்தைகளுக்காக கண்ணீர் வருவதை இப்போது தான் முதல் முறையாக பார்க்கிறேன் . பார்க்கும் போது மனதிற்கு கஷ்டமாக இருக்கிறது . மனம் வலிக்கிறது . இப்போதும் கூட நான் அவரை காதலிக்கிறேன் . ஆனால் ஒரு நபராக தான் . இன்னும் அவருடன் சேர்ந்து வாழும் அளவிற்கு என் மனம் மாறவில்லை . இந்த அன்பிற்கு நன்றி . ஆனால் ஏற்கனவே பட்ட காயங்கள் இன்னும் மனதில் ஆறவில்லை . எங்களுக்குள் இருக்கும் இந்த மனக்கசப்பு மாற இன்னும் ஆண்டுகள் ஆகலாம் . நம் இருவருக்குள்ளும் அழகான மாற்றம் வரும் என்ற நம்பிக்கையில் காத்திருப்போம்” என தன்னுடைய டிவிட்டர் பதிவில் தெரிவித்திருக்கிறார் நித்யா . பாலாஜியை நேரில் பார்க்க இதுவரை அவர் உறவினர் யாரும் பிக் பாஸ் வீட்டினுள் வரவில்லை . ஒருவேளை அவரது மகள் மீண்டும் ஒரு முறை அவரை பார்க்க வரலாம் என்ற எதிர்பார்ப்பும் மக்கள் மத்தியில் இருக்கிறது .


இந்த ஆண்டில் , முன்னணி நடிகர்களில் அஜித்தை தவிர மற்ற நடிகர்களின் படம் வெளியானது . வெளியான படங்களில் வியாபாரத்தில் , தியேட்டர் வசூலில் விஜய் தான் முதலிடத்தில் உள்ளார் . கடைசியாக ரஜினி நடிப்பில் வெளியான கபாலி , காலா , 2.0 என்ற மூன்று படங்களும் விஜய் படத்தின் வசூலை மிஞ்ச முடியவில்லை . இந்த ஆண்டு ரஜினிகாந்த் நடிப்பில் வெளியான காலா , நீண்ட நாள் தயாரிப்பான பிரமாண்ட படம் 2.0 வெளியானது . தமிழக திரையரங்குவசூலில் விஜய் நடித்த படங்களின் வசூல் சாதனையை முறியடிக்க முக்கியது . சர்கார் தமிழகத்தில் முதல் மூன்று வாரங்களில் 100 கோடி ரூபாய் மொத்த வசூலை சர்வ சாதாரணமாக அள்ளியது . ஆனால் , அதிக திரையரங்குகளில் ரிலீஸ் ஆன 2.0 வெறும் 80 கோடி ரூபாய் எடுக்கவே மூன்று வாரங்களாக முக்கியது . இயக்குனர் ஷங்கர் இன்ச் இன்ச்சாக செதுக்கியுள்ளதாக பாராட்டி வருகின்றனர் . ஹாலிவுட் படத்திற்கு நிகராக இப்படம் அமைந்துள்ளதாக கூறப்படுகிறது . உலகமெங்கும் சுமார் 10 ஆயிரம் திரையரங்குகளில் வெளியான இப்படம் பல்வேறு சாதனைகளை தகர்த்தெறிந்து வருகிறது . ஆனால் தமிழகத்தில் நாக்கு தள்ளியது உண்மை . குறிப்பாக சென்னையில் மட்டும் இப்படம் முதல் நாளில் 2.64 கோடி வசூல் செய்துள்ளது . முன்னதாக இந்த வருட தீபாவளிக்கு வெளியான விஜய்யின் சர்கார் படம் 2.34 கோடி வசூலித்ததே சாதனையாக இருந்த நிலையில் 2 . O இந்த சாதனையை முறியடித்துள்ளது . ஆனால் , தமிழகம் மொத்தமாக கணக்கிட்டால் , சர்கார் படத்தை காட்டிலும் அதிகமான தியேட்டர்களில் 2 . O படம் ரிலீஸ் செய்யப்பட்டிருந்தாலும் முதல் நாள் தமிழகத்தில் சுமார் ரூ . 13 கோடி அளவில் மொத்த வசூல் செய்திருப்பதாக கூறுகின்றனர் விநியோக வட்டாரத்தில் . சர்கார் படத்தின் முதல் நாள் மொத்த வசூல் ரூ . 31 கோடி . இதனை 2 . O படத்தின் முதல் நாள் வசூல் முறியடிக்கும் என எதிர்பார்க்கப்பட்டது . ஓப்பனிங் இல்லாததால் இது நடக்கவில்லை .


அதிமுக நட்சத்திர பேச்சாளர்களில் ஒருவராக இருந்தவர் நாஞ்சில் சம்பத் மதிமுகவின் முக்கிய தலைவர்களில் ஒருவராக வைகோவுடன் பயணித்த சம்பத் சிறு மன கசப்பு காரணமாக ஜெயலலிதா முன்னிலையில் அதிமுகவில் இணைந்தார் . 2012ஆம் ஆண்டு அதிமுகவில் இணைந்த அவருக்கு உடனடியாக கொள்கை பரப்பு து . செயலாளர் என்ற மிகப்பெரிய பதவியும் நட்சத்திர பேச்சளார் அந்தஸ்தும் , பல லட்சம் மதிப்புள்ள புதிய இன்னோவா காரும் வழங்கப்பட்டது . அந்த சொகுசு இன்னோவா காரின் சாவியையும் முதலமைச்சர் ஜெயலலிதாவே நேரில் வழங்கினார் . மேலும் நாஞ்சில் சம்பத் செல்லும் கூட்டங்களுக்கெல்லாம் ரூ . 25,000 . . . ரூ . 50,000 என கட்டணமும் நிர்ணயம் செய்யப்பட்டது . இதனால் கடந்த 4 ஆண்டுகளாகவே எல்லா வகையிலும் மிகுந்த செல்வாக்கோடு வலம் வந்தார் நாஞ்சில் சம்பத் . மேலும் மகள் மதிவதனிக்கு வைகோ தலைமயில் திருமணம் செய்வேன் என காத்திருந்தவருக்கு ஜாக்பாட் அடித்தது போல ஜெயலலிதா தலைமையிலேயே சென்னை எம் ஆர் சி திருமண மணடபத்தில் திருமணம் நடைபெற்றது . மேலும் கடந்த வருடம் சென்னை வெள்ளத்தின் போது தொலைக்காட்சி பேட்டிகளில் கொஞ்சம் உண்மைகளை கூறி விட்டதால் நாஞ்சில் சம்பத்தின் அதனை பதவிகளும் பறி போயின . . அதனை தொடர்ந்து மீண்டும் பேச்சாளர் என்ற பதவி மட்டும் ஒட்டிகொண்டது . அதுவும் சட்டமன்ற தேர்தலை மனதில் வைத்தே கொடுக்கப்பட்டது . இப்படி ஓரங்கட்டப்பட்டு பழைய மவுசோடு வலம் வர முடியாமல் போனதால் அப்போதே மனம் நொந்தார் சம்பத் . இந்நிலையில் ஜெ . மறைவையடுத்து அவர் திமுகவில் சேரப்போவதாக வதந்திகள் பரவின . . அதை அவர் மகள் மதிவதனி மறுத்தார் . ஆனால் இன்று காலை திடீரென நாஞ்சில் சம்பத் தனக்கு அளிக்கப்பட்ட இன்னோவா காரை அதிமுக தலைமை அலுவலகத்தில் ஒப்பைடைத்து விட்டதாக கூறியுள்ளார் . இதன் மூலம் அவர் திமுகவில் சேருவது உறுதி செய்யப்பட்டுள்ளது .


செக்கச்சிவந்த வானம் படத்தை அடுத்து சுந்தர் . சி இயக்கத்தில் வந்தா ராஜாவா தான் வருவேன் படத்தில் சிம்பு நடித்து வருகிறார் . இப்படத்தின் படப்பிடிப்பு விறுவிறுப்பாக நடைபெற்று வருகிறது . படத்தை பொங்கல் பண்டிகைக்கு ரிலீஸ் செய்ய திட்டமிட்டுள்ளது படக்குழு . இந்நிலையில் அன்பானவன் அசராதவன் அடங்காதவன் பட பிரச்னையில் விநியோகஸ்தர்களுக்கு நடிகர் சிம்பு தீர்வு காண வேண்டும் . அதுவரை வந்தா ராஜாவா தான் வருவேன் படம் ரிலீசாகாது என்று தயாரிப்பாளர் சங்கத்தின் தரப்பில் படக்குழுவினரிடம் தெரிவித்தது . இவ்விவகாரத்தில் சிம்புவுக்கு ரெட் கார்ட் போடவும் தயாரிப்பாளர்கள் சங்கம் முடிவெடுத்திருப்பதாக வெளியான தகவல் சிம்பு ரசிகர்களிடையே கொந்தளிப்பை ஏற்படுத்தியது . இந்நிலையில் ரசிகர்களுக்கு சிம்பு அறிக்கை ஒன்றை வெளியிட்டுள்ளார் . அதில் . வந்தா ராஜாவா தான் வருவேன் ரிலீஸ் பிரச்னை பற்றி கவலைப்பட வேண்டாம் . எந்த ஒரு தனி மனிதரின் முடிவும் என்னை ஓரங்கட்டிவிட முடியாது . ஒரு குழுவாக , அமைப்பாக எடுக்கப்பட்ட முடிவுக்கு சரியான முறையில் தீர்வு காணப்படும் . ஆத்திரத்தில் யாரும் யாரையும் புண்படுத்த வேண்டாம் . அன்பை பகிருங்கள் . தொடர்ச்சியாக நீங்கள் கொடுக்கும் அன்பிற்கும் ஆதரவிற்கும் நன்றி . நீங்கள் இல்லாமல் நான் இல்லை அதில் குறிப்பிட்டுள்ளார் .


ஆளும் அ . தி . மு . க . அணியிலிருந்து சமீபத்தில் விழுந்த முக்கிய விக்கெட் மாஜி அமைச்சர் கோயமுத்தூர் தாமோதரன் . ஜெயலலிதாவின் கவர்மெண்டில் விவசாய துறை அமைச்சராக இருந்தவர் . அமைச்சராக இருந்த போது , இருதய ஆபரேஷனுக்குள்ளாகி சில மாதங்கள் ஆஸ்பிடலில் இருந்தார் . அந்த நிலையிலும் அவரை அமைச்சரவையிலேயே ஜெ . , தொடர விட்டிருக்க காரனம் சசிகலாவின் சிபாரிசு . ஆனால் ஜெ . , மரணத்துக்கு பின் பன்னீர் தனி அணி துவங்கியபோது அங்கே போய் நின்று கொண்டு சசிகலாவை தாறுமாறாக விளாசி தள்ளினார் . ஆனால் அணிகள் இணைந்தபிறகு தாமோதரனை கண்டுகொள்ளாமல் விட்டுவிட்டார் பன்னீர் . பொறுத்துப் பொறுத்துப் பார்த்த தாமோதரன் , கடந்த வாரம் திருச்சியில் தினகரனை சந்தித்து அந்த அணியில் இணைந்துவிட்டார் . இணைப்புக்குப் பின் பேட்டி தட்டியிருக்கும் அவர் , ” பன்னீர் அணிக்கு ஆளும் அ . தி . மு . க . வுல எந்த மரியாதையுமில்லை . போஸ்டர்ல பன்னீர் அணி நிர்வாகிகள் பெயரை போடக்கூடாதுங்கிறதுல துவங்கி பல புறக்கணிப்புகள் . இத்தனையையும் பண்றது அந்தந்த மாவட்ட அமைச்சர்கள்தான் . இதை பன்னீர்ட்ட சொன்னா , ‘பொறுமையா இருங்க , பொறுத்திருங்க’ன்னு சொல்லியே காலத்தை ஓட்டிட்டு இருக்கிறார் . துணை முதல்வர் , கழக ஒருங்கிணைப்பாளர்ன்னு நல்ல பதவிகள்ள செட்டிலாகிட்டார் . ஆனால் அவரை நம்பிப் போன எங்களோட நிலையை யோசிக்கவேயில்லை . தொடர் அவமானம் தாங்க முடியாமல்தான் நான் வெளியேறிட்டேன் . எடப்பாடியாரே கொஞ்சம் மனசு வெச்சு , ‘பன்னீர்செல்வம் அணி நிர்வாகிகளை அரவணைச்சுப் போங்க ! ’ன்னு சொன்னாலும் கூட அமைச்சர்கள் கேட்கிறதில்லை . ’அந்த கோஷ்டியை நீங்க ஆதரிச்சா , அணி மாறி ஆட்சியை கலைச்சிடுவோம் . ’ன்னு சொல்லி முதல்வரை மிரட்டுறாங்க . தங்களோட எல்லா வேலைகளையுமே ‘ஆட்சி கலைப்பு’ங்கிற வார்த்தையை சொல்லித்தான் மிரட்டி மிரட்டி சாதிச்சுட்டு இருக்கிறாங்க . சிம்பிளா சொல்றதுன்னா , ஆளுங்கட்சிக்குள்ளேயே எதிர்கட்சியாக பன்னீர் அணி அங்கே கெடந்து தவிக்குது . இப்படியெல்லாம் கேவலங்கள் வரும் , அதனால் ஆளும் அணியோடு இணைய வேண்டாமுன்னு பன்னீர்ட்ட எவ்வளவோ சொல்லி தடுத்தோம் . தொண்டன் விருப்பம் இதுதான் ! மக்களும் உங்களை இப்படி இருந்தால்தான் நம்புவாங்க ! ன்னு சொன்னோம் . ஆனால் அவர் எதையுமே கேட்கலை . நல்ல தலைவனுக்கு அழகு , தன்னை நம்பி வந்தவங்களை மகிழ்ச்சியா வெச்சுக்கிறதுதான் . ஆனால் பன்னீர் அப்படி நடந்துக்கலை ! அவரு சேஃபா செட்டிலாயிட்டு , எங்களை தவிக்க விட்டுட்டார் . மாஜி அமைச்சர் அப்படிங்கிற முறையில , அமைச்சரவையில் நடக்கும் விஷயங்களை கவனிச்சுட்டுதான் இருக்கிறேன் சில தூதர்கள் மூலமாக . அங்கே நடக்கிற பஞ்சாயத்துக்களை அப்படியே அப்பப்ப போட்டு உடைப்பேன் . ” என்று போட்டுத் தாக்கியுள்ளார் தாமோதரன் . ஆளும் அணிக்கு பெரும் அதிர்ச்சியை தந்திருக்கிறதாம் இந்த விவகாரம் . இந்நிலையில் , தன் கையிலிருக்கும் வெற்றிவேல் , தாமோதரன் உள்ளிட்டோரை வைத்து , அவர்களின் செல்வாக்குகளின் மூலமாக எடப்பாடியார் - பன்னீர் என இரு அணிகளுக்குள்ளும் நடக்கும் பஞ்சாயத்துகள் ஒவ்வொன்றையும் அறிந்து , வாலண்டியராக மக்கள் மத்தியில் போட்டுடைக்க வேண்டுமென்று தூண்டி விட்டிருக்கிறாராம் டி . டி . வி .


இது பார்ட் 2 _ க்களின் காலம் . பாகுபலி இரண்டாம் பாகம் உலக ரசிகனை ரசனை உரலில் போட்டு இடித்து தள்ளிக் கொண்டிருக்கிறது . நம்ம துரைசிங்கமே சி _ 3 வரை போய்விட்டார் . ஆக நிழல் சமாச்சாரமான சினிமாவிலேயே இத்தனை பார்ட்கள் வரும்போது நிஜ பரபரப்புகளில் பார்ட் 2 வரவில்லையென்றால் ஒரு மரியாதை இருக்குமா ? முன்னாள் மத்தியமைச்சர் ப . சிதம்பரத்தின் சொத்துக்களாக ஒரு டீம் கிளப்பிவிட்டிருக்கும் சொத்துக்களின் தகவல்களில் பாதியை நேற்று கொடுத்ததற்கு பற்றி எரிந்துவிட்டது நம்ம இணையதளம் . மீதி சொத்துக்களின் டீடெயில்களையும் கேட்டு ’தலைவா பார்ட் 2வை எப்ப போடப்போறீங்க ? ’ என்று போன் போல போன் போடுறாங்க , ஆள் மேலே ஆள்விடுறாங்க , நடக்கும்போது காலும் விடுறாங்க . இதுக்கு மேலே மவுனம் காத்தா ரசிகனுங்க ரவுசாகிடுவாங்க எனும் பயத்தில் இதோ அடுத்த பாதி டீடெயில்களையும் தருகிறோம் . சிதம்பரத்தின் சொத்துக்களாக அந்த டீம் தந்திருக்கும் தரவுகள் உண்மையா பொய்யா என்பதை நாம் ஏற்கனவே சொன்னது போல் ப . சி . யின் தரப்புதான் விளக்க வேண்டும் . ஓ . கே . இனி சொத்து மேட்டருக்கு வருவோம் . . . * துபாயை தலைமையிடமாக கொண்டு செயல்படும் ‘டெசர்ட் டியூன்ஸ் லிமிடெட் , ஃபேல் துபை எப் . எக்ஸ் . எல் . எல் . சி . ’ நிறுவனங்களும் கார்த்தி சிதம்பரத்தின் சிங்கப்பூர் நிறுவனத்தில் முதலீடு செய்துள்ளன . * கார்த்தி சிதம்பரத்தின் சிங்கப்பூர் நிறுவனம் மற்றொரு ரியல் எஸ்டேட் நிறுவனத்துடன் இணைந்து மலேசியாவில் உள்ள நிறுவனத்தில் முதலீடு செய்திருப்பதும் , தாய்லாந்து நாட்டில் 16 நிலங்களை வாங்கியிருப்பதும் அமலாக்கதுறை ஆவணங்களில் இருந்து தெரிய வந்துள்ளது . * கார்த்தியின் ‘அட்வாண்டேஜ் ஸ்ட்ராட்டஜிக் கன்சல்டிங்’ நிறுவனத்தின் மூலமே ஏர்செல் _ மேக்சிஸ் வர்த்தகத்தின் பண பரிவர்த்தனை நடைபெற்றுள்ளது தெரியவந்துள்ளது . இதன் மூலம் கிடைத்த லாப தொகை பலப்பல கோடிகளில் * கொச்சின் , விஜயவாடா , கொல்கத்தா போன்ற இடங்களில் ஜூவல்லரி மேக்கிங் தொடர்பான நிறுவனங்களில் பாதிக்கு பாதி பங்குகள் உள்ளன . * தேசமெங்கும் கிளைகளையுடைய கேரளத்தின் முக்கிய நிதி நிறுவனம் ஒன்றில் சரி பாதி பங்குகள் கார்த்திக்கு சொந்தம் . * இந்தியாவுக்குள் என் . ஆர் . ஐ . க்கள் மூலமாக தகல்வல் தொடர்பு துறையில் கால் வைக்கும் வெளிநாட்டு கோடீஸ்வரர்களுக்கு ஃபார்மாலிடீஸ் கிளியரிங் உட்பட பல சேவைகளை செய்யும் நிறுவனங்கள் சிலவற்றை கார்த்தியின் பினாமிகள் நடத்துகிறார்கள் . _ இப்படி கதை கதையாய் சொல்கிறது அந்த லிஸ்ட் . இதெல்லாம் உண்மையா அல்லது பொய்யா என்று சிவகங்கை நாட்டுக்காரர் இதையெல்லாம் பற்றி வாய் திறப்பாரா அல்லது ஃப்ரீயா விடுவாரா ?


நடுராத்திரியில் ரூமைத் தட்டியவர்கள் இன்று இன்னொரு புதிய இயக்குநர் இணைக்கப்பட்டுள்ளார் . ஆனால் சம்பவத்தைச் சொன்ன நடிகை அந்த இயக்குநரது பெயரை இன்னும் வெளியிடவில்லை . ஸ்ரீதேவிகா ஜெய் ஆகாஷூடன் ‘ராமகிருஷ்ணா’ படத்தில் அறிமுகமான அதன்பின் ‘அந்த நாள் ஞாபகம்’ ‘அன்பே வா’ ஞாகங்கள்’ போன்ற வெகு சில படங்களில் மட்டும் நடித்துவிட்டு , ராமச்சந்திரன் என்ற விமான பைலட்டை திருமணம் செய்து சினிமாவை விட்டு டேக் ஆஃப் ஆனார் . திருமணம் முடிந்து 8 ஆண்டுகளுக்குப் பிறகு மீண்டும் படங்களில் நடிக்க முடிவு செய்துவந்திருக்கும் அவர் ‘மி டு’ பரபரப்பின்மூலம் தன்னை ஞாபகப்படுத்திக்கொண்டு திரையுலகில் நுழையலாம் என்று நினைத்தாரோ என்னவோ 2006ம் ஆண்டு தனது கதவை நள்ளிரவில் தட்டிய இயக்குநர் குறித்து முகநூலில் பதிந்துள்ளார் . 2006ம் ஆண்டு நான் ஒரு படத்தில் நடித்துக்கொண்டிருந்தபோது ஒரு நாள் நள்ளிரவில் என் நட்சத்திர ஓட்டல் அறையை ஒருவர் தட்டினார் . நான் திறக்கவில்லை . அது அடுத்த மூன்று நாட்களுக்கும் தொடரவே நான் ஓட்டல் ஊழியர்கள் அவர் நான் நடித்துவரும் படத்தின் இயக்குநர்தான் என்பதைத் தெரிந்துகொண்டேன் . மறுநாள் பட கதாநாயகனிடம் புகார் செய்தபோது , என்னிடம் கோபித்துக்கொண்ட அவர் எனக்குத்தரவேண்டிய சம்பளத்தையும் தராமல் இழுத்தடித்தார் . அத்தோடு நில்லாமல் ‘இதைப் பெரிதுபடுத்தினால் உன் வாழ்க்கை நாசமாகிவிடும்’ என்றும் எச்சரித்தார் என்கிறார் ஸ்ரீதேவிகா . இந்த நடுராத்திரி . . . நட்சத்திர ஓட்டல் . . . ரூம் அறை தட்டல் வர வர ரொம்ப போரடிக்குதுங்க . . . அடுத்து என்ன நடந்ததுன்னு சொல்ல ஆரம்பிங்க ப்ளீஸ் . .


ஆசிய கோப்பை தொடரில் ஹாங்காங்கிற்கு எதிரான போட்டியில் முதலில் பேட்டிங் ஆடிவரும் இந்திய அணியின் தொடக்க வீரர் ரோஹித் சர்மா வழக்கம்போலவே அவசரப்பட்டு தூக்கி அடித்து அவுட்டாகிவிட்டார் . ஆனால் ஷிகர் தவான் தெளிவாக அடித்து ஆடிவருகிறார் . 14வது ஆசிய கோப்பை தொடரில் இந்தியா மற்றும் ஹாங்காங் இடையேயான போட்டி துபாயில் நடந்துவருகிறது . இந்த போட்டியில் டாஸ் வென்ற ஹாங்காங் அணி , பவுலிங் தேர்வு செய்ததால் இந்திய அணி பேட்டிங் ஆடிவருகிறது . தொடக்க வீரர்கள் ரோஹித் மற்றும் தவான் ஆகிய இருவரும் தொடக்கம் முதலே அடித்து ஆடினர் . முதலில் பேட்டிங் ஆடும் வாய்ப்பை பயன்படுத்தி , பெரிய இன்னிங்ஸை ஆடுவதை விடுத்து , அவசரப்பட்டு தூக்கியடித்து 23 ரன்களிலேயே அவுட்டாகிவிட்டார் ரோஹித் சர்மா . ஆனால் மற்றொரு தொடக்க வீரரான ஷிகர் தவான் , நிதானமாகவும் அதேநேரத்தில் அடிக்க வேண்டிய பந்துகளை தவறவிடாமல் அடித்தும் ஆடிவருகிறார் . ஷிகர் தவானுடன் அம்பாதி ராயுடு ஜோடி சேர்ந்து ஆடிவருகிறார் . 20 ஓவர் முடிவில் இந்திய அணி , 109 ரன்களை எடுத்து ஆடிவருகிறது . ஷிகர் தவான் அரைசதம் கடந்து ஆடிவருகிறார் .


தொடக்க வீரர்களான ஷிகர் தவான் மற்றும் ராகுல் ஆகிய இருவரின் டெஸ்ட் போட்டிக்கான இடங்களை கேள்விக்கு உள்ளாக்கியுள்ளார் முன்னாள் வீரர் அஜித் அகார்கர் . இந்தியா இங்கிலாந்து இடையேயான 5 போட்டிகள் கொண்ட டெஸ்ட் தொடரை இங்கிலாந்து அணி ஏற்கனவே 3 - 1 என வென்றுவிட்ட நிலையில் , கடைசி டெஸ்ட் போட்டி லண்டன் ஓவல் மைதானத்தில் நடந்துவருகிறது . இந்த போட்டியிலும் இங்கிலாந்தின் கையே ஓங்கியிருக்கிறது . இந்திய அணியின் சொதப்பலான பேட்டிங் தான் தொடரை இழப்பதற்கு முக்கியமான காரணம் . விராட் கோலி மற்றும் புஜாராவை தவிர வேறு எந்த இந்திய வீரரும் சதமடிக்கவில்லை . தொடக்க வீரர்கள் தவானும் ராகுலும் ஒரு அரைசதம் கூட அடிக்கவில்லை . இந்திய அணியின் தொடக்கம் ஒரு போட்டியில் கூட சரியில்லை . முதல் போட்டியில் சரியாக ஆடாத தவான் , இரண்டாவது போட்டியிலிருந்து நீக்கப்பட்டார் . பிறகு மூன்றாவது போட்டியில் தவான் சேர்க்கப்பட்டு முரளி விஜய் தொடரிலிருந்தே அனுப்பப்பட்டார் . முரளி விஜய் இந்தியாவிற்கு வெளியே அண்மைக்காலமாக சொதப்பிவருகிறார் . இடது - வலது காம்பினேஷனான தவான் - ராகுல் மீது பெரும் எதிர்பார்ப்பு இருந்தது . ஆனால் இருவருமே தொடர்ந்து சொதப்பிவருகின்றனர் . பேட்டிங்கை பொறுத்தமட்டில் தொடக்கம் மிக முக்கியம் . சிறப்பான தொடக்கத்தை அமைத்து கொடுத்துவிட்டால் , பிறகு வரும் வீரர்களுக்கு அது நம்பிக்கையையும் உத்வேகத்தையும் அளிக்கும் . ஆனால் இந்திய அணியின் தொடக்க வீரர்கள் தொடர்ந்து சொதப்பிவருகின்றனர் . இங்கிலாந்துக்கு எதிரான கடைசி டெஸ்ட் போட்டியில் ராகுலை நீக்கிவிட்டு பிரித்வி ஷாவை சேர்க்கலாம் என்ற குரல்கள் எழுந்தன . ஆனால் ராகுல் தான் இந்த போட்டியிலும் களமிறக்கப்பட்டார் . இந்த போட்டியிலும் பேட்டிங் வரிசை மளமளவென சரிந்தது . இந்த தொடர் சொதப்பல் , இந்திய அணியின் தொடக்க வீரர்கள் குறித்த விவாதத்திற்கு வழிவகுத்துள்ளது . ஷிகர் தவானும் தொடர்ச்சியாக இந்தியாவிற்கு வெளியே டெஸ்ட் தொடர்களில் சொதப்பிவருகிறார் . இங்கிலாந்துக்கு எதிரான இந்த தொடரில் , இதுவரை 7 இன்னிங்ஸ்களில் ஆடி 161 ரன்கள் மட்டுமே எடுத்துள்ளார் . அவரது சராசரி 23 . ராகுல் , 9 இன்னிங்ஸ்களில் ஆடி 150 ரன்கள் மட்டுமே எடுத்துள்ளார் . அவரது சராசரி வெறும் 16.68 ஆகும் . இந்நிலையில் , இந்திய அணியின் தொடக்க வீரர்கள் குறித்து கருத்து தெரிவித்துள்ள முன்னாள் வீரர் அஜித் அகார்கர் , இங்கிலாந்து சூழல் தொடக்க வீரர்களுக்கு சவாலானது தான் . ஆனால் ஐந்து போட்டிகள் ஆகிவிட்டது . மற்ற வீரர்களுக்கு வாய்ப்பு கொடுத்து பார்த்திருக்கலாம் . முரளி விஜயை மட்டும் இரண்டாவது போட்டிக்கு பிறகு அணியிலிருந்து நீக்கிவிட்டனர் . டெஸ்ட் கிரிக்கெட்டில் இந்திய அணியின் வெற்றிகரமான தொடக்க வீரராக இருந்தவர் அவர் . அவரே சரியாக ஆடாததால் அனுப்பப்பட்டார் . அதனால் தவான் மற்றும் ராகுல் ஆகியோருக்கு மட்டும் தொடர்ந்து வாய்ப்பு கொடுக்கப்படுவதை கேள்விக்கு உள்ளாக்க வேண்டும் என அகார்கர் கருத்து தெரிவித்துள்ளார் .


மத்திய அரசுக்கு எதிராக தமிழக அரசு சார்பில் தொடரப்பட்ட நீதிமன்ற அவமதிப்பு வழக்கை வரும் 9ம் தேதி விசாரிப்பதாக உச்சநீதிமன்றம் தெரிவித்துள்ளது . காவிரி மேலாண்மை வாரியம் அமைப்பதற்காக மத்திய அரசுக்கு உச்சநீதிமன்றம் விதித்த கெடு கடந்த 29ம் தேதியுடன் முடிவடைந்த நிலையில் , மேலாண்மை வாரியம் அமைக்கப்படவில்லை . உச்சநீதிமன்ற தீர்ப்பில் குறிப்பிடப்பட்ட ஸ்கீம் என்ற வார்த்தைக்கு விளக்கம் கேட்டு மத்திய அரசு உச்சநீதிமன்றத்தை நாடியுள்ளது . அதேநேரத்தில் உச்சநீதிமன்ற தீர்ப்பை அமல்படுத்தாத மத்திய அரசுக்கு எதிராக தமிழக அரசு சார்பில் , நீதிமன்ற அவமதிப்பு வழக்கு தொடரப்பட்டுள்ளது . மத்திய அரசு மீதான நீதிமன்ற அவமதிப்பு வழக்கை உடனடியாக விசாரிக்குமாறு தமிழக அரசு சார்பில் முறையிடப்பட்டது . அப்போது விளக்கமளித்த உச்சநீதிமன்ற தலைமை நீதிபதி அமர்வு , தமிழகத்தின் நிலையை புரிந்துகொள்ள முடிகிறது . தமிழகத்திற்கான நீர் கண்டிப்பாக கிடைக்கும் . உச்சநீதிமன்றம் குறிப்பிட்ட ஸ்கீம் என்ற வார்த்தை காவிரி வாரியத்தை மட்டும் உள்ளடக்கியது அல்ல . காவிரி விவகாரம் தொடர்பான அனைத்து அம்சங்களையும் உள்ளடக்கியது . தமிழக அரசு தொடர்ந்துள்ள நீதிமன்ற அவமதிப்பு வழக்கு , வரும் 9ம் தேதி விசாரிக்கப்படும் என உச்சநீதிமன்ற தலைமை நீதிபதி அமர்வு தெரிவித்தது . தமிழகத்திற்கான காவிரி நீர் கண்டிப்பாக கிடைக்கும் என உச்சநீதிமன்றம் தெரிவித்திருப்பது தமிழக மக்களிடையே நம்பிக்கையை விதைத்துள்ளது .


குஜராத் மாநிலத்தில் சட்டசபைத் தேர்தலில் முதல் கட்ட வாக்குப்பதிவு முடிந்துள்ள நிலையில் , அங்கு யார் வெற்றி பெறுவார்கள் ? என்று கணிக்கும் சூதாட்டம் களை கட்டியுள்ளது . பா . ஜனதா கட்சி மீது பணம் கட்டுபவர்களுக்கு 7 மடங்கு பணமும் , காங்கிரஸ் ஆட்சியைப் பிடித்தால் 3 மடங்கு பணமும் வழங்கப்படும் என சூதாட்டதரகர்கள் கவர்ச்சிகர அறிவிப்புகளை கூறியிருக்கிறார்கள் என ‘ஏ . பி . பி . ’ சேனல் செய்தி வௌியிட்டுள்ளது . முதல்கட்ட வாக்குப்பதிவுகுஜராத் மாநிலத்தில் , முதல் கட்டமாக 89 தொகுதிகளுக்கான வாக்குப்பதிவு நேற்று நடந்தது . இதில் முதல்வர் விஜய் ரூபானி ( மேற்கு ராஜ்கோட் ) , காங்கிரஸ் கட்சியின் சக்திசிங் கோகில் ( மான்ட்வி ) , பரேஷ் தனானி ( அம்ரேலி ) ஆகியோர் முக்கிய வேட்பாளர்கள் ஆவர் . 2 - ம் கட்ட வாக்குப்பதிவு வரும் 14 - ந்தேதி நடைபெற உள்ளது . கருத்துக்கணிப்பு குஜராத் மாநிலத்தில் பா . ஜனதா கட்சியே மீண்டும் ஆட்சி அமைக்கும் என சூதாட்ட தரகர்கள் எதிர்பார்க்கிறார்கள் . அதற்கு ஏற்றார்போல் , பா . ஜனதா கட்சி 101 இடங்கள் முதல் 103 இடங்கள் வரையில் கைப்பற்றும் என்றும் , காங்கிரஸ் கட்சி 71 இடங்கள் முதல் 73 இடங்கள் வரையில் பெறும் என்றும் ஏ . பி . பி . அமைப்பு கருத்துக்கணிப்பு வெளியிட்டுள்ளது . பா . ஜனதாவுக்கு ‘ரேட்’ இந்நிலையில் , இந்த தேர்தலில் பா . ஜனதா , காங்கிரஸ் வெற்றிக்கு தனித்தனியாக ‘ரேட்டை’ சூதாட்டக்காரர்கள் நிர்ணயித்துள்ளனர் . இதில் பா . ஜனதா கட்சி மீது பணம் கட்டுபவர்களுக்கு 3 விதமான தொகையை சூதாட்டக் காரர்கள்நிர்ணயித்துள்ளனர் . அதாவது , பா . ஜனதா கட்சி 110 இடங்கள் வரை கைப்பற்றினால் , ஒரு ரூபாய்க்கு ரூ . 1 . 50 காசுகள் வீதமும் , 125 இடங்கள் கைப்பற்றினால் , ஒரு ரூபாய்க்கு ரூ . 3 . 50 வீதமும் , 150 இடங்கள் பெற்றால் ஒரு ரூபாய்க்கு 7 ரூபாயும் கிடைக்கும் என கூறுகின்றனர் . காங் . க்கு எவ்வளவு ? அதேசமயம் , காங்கிரஸ் கட்சி 99 முதல் 100 இடங்களில் வெற்றி பெற்றால் ஒரு ரூபாய்க்கு 3 ரூபாயும் , 75 இடங்களைக் கைப்பற்றினால் ஒரு ரூபாய்க்கு ரூ . 1 . 10 காசுகளும் கிடைக்கும் என சூதாட்டக்காரர்கள் நிர்ணயித்துள்ளனர் . இது போல , பா . ஜனதா கட்சி பெறும் ஒவ்வொரு இடத்துக்கு 50 காசுகளும் , காங்கிரஸ் கட்சி வெற்றி பெறும் ஒவ்வொரு தொகுதிக்கும் 2 ரூபாயும் தனியாக நிர்ணயித்துள்ளனர் .


தமிழ் நாட்டில் எம்ஜிஆர் . ஆட்சி தான் நடக்கிறது என்றும் இங்கு வெற்றிடம் என்பதற்கே இடமில்லை என்றும் நடிகர் ரஜினிகாந்துக்கு , முதலமைச்சர் எடப்பாடி பழனிசாமி பதிலடி கொடுத்துள்ளார் . சென்னையில் உள்ள அதிமுக தலைமை அலுவலகத்தில் கட்சியின் மகளிரணி சார்பில் , உலக மகளிர் தின விழா கொண்டாடப்பட்டது . விழாவுக்கு மகளிரணி செயலாளர் விஜிலா சத்யானந்த் எம் . பி . தலைமை தாங்கினார் . இதைத் தொடர்ந்து செய்தியாளர்களிடம் பேசிய முதலமைச்சர் எடப்பாடி பழனிசாமி , பெரியார் தமிழகத்துக்கு கிடைத்த பொக்கிஷம் . ஒடுக்கப்பட்ட , தாழ்த்தப்பட்ட மக்களின் அடிப்படை உரிமைகளை பெற்று தருவதற்காக பல்வேறு போராட்டங்களை நடத்தி வெற்றிக்கண்டவர் . அப்படிப்பட்ட தலைவருடைய சிலையை சேதப்படுத்துவோம் , அகற்றப்படும் என்று சொல்வது கடும் கண்டனத்துக்குரியது என்றார் . தற்போது எல்லா தலைவர் சிலைகளுக்கும் தக்க பாதுகாப்பு அளிக்க வேண்டும் என்று காவல்துறைக்கு உத்தரவிடப்பட்டுள்ளது . தலைவர்களுடைய சிலைகள் அவமதிக்கப்பட்டால் அவர்கள் யாராக இருந்தாலும் அரசு கடுமையான நடவடிக்கைகளை எடுக்கும் என்றும் எடப்பாடி தெரிவித்தார் . . ஆட்சி என்பது எம் . ஜி . ஆருடைய ஆட்சி தான் . இங்கு வேறு ஆட்சியா ? நடக்கிறது என கேள்வி எழுப்பிய எடப்பாடி பழனிசாமி , எம் . ஜி . ஆரால் உருவாக்கப்பட்ட இயக்கம் அ . தி . மு . க . அவரது மறைவுக்கு பிறகு ஜெயலலிதா இந்த இயக்கத்தை இந்தியாவிலேயே முதன்மை இயக்கமாக கொண்டு வருவதற்கு அரும்பாடுபட்டார் என குறிப்பிட்டார் . . இறுதி வரை மக்களுக்காக பணியாற்றி மறைந்த இரு பெரும் தலைவர்களுடைய கட்சி தான் அ . தி . மு . க . எனவே வெற்றிடம் என்பதற்கு இடம் இல்லை என்றும் எடப்பாடி பழனிசாமி திட்டவட்டமாக தெரிவித்தார் . \


மதுரை மீனாட்சியின் ஆத்திரத்தை உக்கிரமாக கிளப்பி மிகப்பெரிய பேரிடரை நிகழ்த்தாமல் அடங்கமாட்டார்கள் போலிருக்கிறது ! என்று சொல்ல தோண்றும் வகையில் மீனாட்சி கோயில் விவகாரத்தின் அனல் அடங்காமல் கொண்டு போய்க் கொண்டிருக்கின்றனர் சிலர் . வெறும் தீ எரிந்த சம்பவமாக இருந்த இந்த விவகாரத்தை ஊதி ஊதி ‘ஆரிய திராவிட மோதல்’ விவகாரமாக மாற்றி அரசியல் செய்ய துவங்கியுள்ளது ஒரு கும்பல் . பிரச்னை இப்படித்தான் போய்கிறது . . . மதுரை மீனாட்சி அம்மன் கோயிலில் தீ விபத்து நிகழ்ந்த பிறகு அறநிலையத்துறையை மிக கடுமையாக விமர்சிக்க துவங்கியுள்ள இந்து அமைப்புகள் ‘திராவிட அறநிலையத்துறையே ஆலயங்களை விட்டு வெளியேறு . கோயில் நிர்வாகத்தை விட்டு விலகு . ’ என்று குரல் கொடுக்க துவங்கியுள்ளனர் . இந்த குரலுக்கு மிக வலிமையான எதிர்குரலை கொடுக்க துவங்கியுள்ளனர் எதிரமைப்புகள் . குறிப்பாக விருது பெற்ற எழுத்தாளரும் , வரலாற்று பதிவுகளை துல்லியமாய் அறிந்தவருமான சு . வெங்கடேசன் “பொதுவாக பார்த்தால் இந்து அமைப்புகளின் அந்த கோரிக்கையானது சரியானதாக தெரியும் . ஆனால் ‘திராவிட அறநிலையத்துறை’ என்று அவர்கள் குறிப்பிடுவதன் மூலம் அவர்களின் உள் மன குரூரம் தெளிவாக புலப்படுகிறது . அறநிலையத்துறை சிறப்பாக ஆலயங்களை பராமரிக்க வேண்டும் என்று வலியுறுத்துவார்களேயானால் இவர்களை நாம் வரவேற்கலாம் . ஆனால் அதைவிட்டு எப்போது இப்படியொரு சம்பவம் நிகழும் ? என்று காத்திருந்தவர்கள் போல பேசுவது சகிக்கவில்லை . மதுரை ஆதீனத்தின் கையில் மீனாட்சியம்மன் கோயில் இருந்தபோது எண்ணற்ற முறைகேடுகள் நிகழ்ந்தன . ஆனால் பிரிட்டீஸ் ஆட்சியில் அந்த அதிகாரம் மாற்றப்பட்டது . இந்த நடவடிக்கையை பாரட்டும் விதமாக மக்கள் ஒரு விளக்குத்தூணை அமைத்து அதற்கான எண்ணெய்யை மீனாட்சியம்மன் கோயிலில் இருந்து பல வருடங்களாக கொடுத்திருக்கிறார்கள் . கோயிலின் நிர்வாக குறைபாடுகள்தான் விபத்துக்கு காரணம் என்று சொல்பவர்கள் ஒரு விஷயத்தை உற்றுப் பார்க்க வேண்டும் . கழிந்த பத்து ஆண்டுகளில் இந்த கோயிலின் நிர்வாக செயல்பாடுகள் சிறப்பாகவே உள்ளன . கடந்த ஆண்டு தூய்மைக்கான தேசிய விருது பெற்ற ஆலயம் இது . இக்கோயில் நிர்வாகம் ஆலயத்தினுள் எடுத்துள்ள பராமரிப்பு நடவடிக்கைகள் முன்மாதிரியான செயல்பாடுகளாக அறநிலையத்துறை பாராட்டி , மற்ற ஆலயங்களிலும் அப்படி செய்திட பரிந்துரைத்துள்ளது . சூழ்நிலை இப்படியிருக்கையில் கோயில் நிர்வாகத்தை வெளியேற சொல்லி வலியுறுத்துவதில் உள்நோக்கம் தெரிகிறது . ” என்கிறார் . ஆனால் இந்த கூற்றுக்களையெல்லாம் ஆர் . எஸ் . எஸ் . மற்றும் இந்து முன்னணி உள்ளிட்ட தரப்பினர் மிக கடுமையாய் எதிர்க்கின்றனர் . “ஆலயத்தினுள் கடைகள் அமைத்திட இடம் கொடுத்ததில் துவங்கி அறநிலைய துறையின் பல செயல்பாடுகள் மோசமாக உள்ளன . அதன் விளைவே இப்படியொரு விபத்தின் உட்காரணம் . திராவிட அறநிலையத்துறை ! என்று நாங்கள் சொன்னதில் தவறென்ன இருக்கிறது ? ஆலயங்களை நிர்வகிக்கிறோம் எனும் தூய உணர்வே இல்லாமல் ஏதோ காயலான் கடை கணக்கு வழக்கு பார்ப்பது போல் செயல்படும் இவர்களால்தான் கோயில்களின் பரிசுத்தம் கெட்டுப்போய் பல பிரச்னைகள் உருவாகிறது . ஆண்டவனின் கோபமும் வெடித்து இப்படியான தீ பிடிப்பு சம்பவங்கள் நிகழ்கின்றன . எனவேதான் சொல்கிறோம் திராவிட அறநிலையத்துறை வெளியேற வேண்டுமென்று . வெங்கடேசனுக்கு ஆலய பரிசுத்தம் பற்றி என்ன தெரியும் ? சினிமாவுக்கு கதை எழுதிக்கொடுத்து சம்பாதிக்கவும் , விருதுக்காக புனைவுகளையும் , கற்பனைகளையும் எழுதி காசு பண்ணுபவருக்கு மீனாட்சியின் பெருமை தெரியுமா ? அவரது பேச்சையெல்லாம் ஒரு விஷயமாகவே நாங்கள் எடுப்பதில்லை . ” என்கிறார்கள் . ஆக மொத்தத்தில் இந்த தீ அடங்காது போலிருக்கிறது .


ஒரு ஆட்டத்தை வெற்றிகரமாக எப்படி முடிக்க வேண்டும் என்பதை தோனியிடமிருந்து கற்றுக்கொண்டதாக தினேஷ் கார்த்திக் தெரிவித்துள்ளார் . இலங்கையில் நடந்த முத்தரப்பு டி20 தொடரின் இறுதி போட்டியில் தினேஷ் கார்த்திக்கின் மிரட்டலான ஆட்டத்தால் , வங்கதேசத்தை வீழ்த்தி இந்திய அணி த்ரில்லர் வெற்றி பெற்றது . இரண்டு ஓவருக்கு 34 ரன்கள் என்ற இக்கட்டான நிலை இருந்தது . 19வது ஓவரில் 22 ரன்கள் குவித்தார் தினேஷ் கார்த்திக் . கடைசி ஓவரின் கடைசி பந்தில் 5 ரன்கள் தேவைப்பட்டது . கடைசி பந்தில் சிக்ஸர் அடித்து இந்திய ரசிகர்களை மட்டுமல்லாது , வங்கதேசத்துக்கு எதிரான இலங்கை ரசிகர்களையும் மகிழ்ச்சியில் ஆழ்த்தினார் தினேஷ் கார்த்திக் . போட்டிக்கு பிறகு செய்தியாளர்களிடம் பேசிய தினேஷ் கார்த்திக் , இதுபோன்ற ஆட்டத்தை வெற்றிகரமாக முடிக்கும் திறமை , அனுபவத்தின் பலனாகக் கிடைப்பது . இத்திறமைகளை விலைக்கு வாங்க முடியாது . அனுபவத்தின் வாயிலாகத்தான் கற்றுக்கொள்ள முடியும் . இதுபோன்ற இக்கட்டான தருணங்களை பதற்றப்படாமல் நிதானமாக கையாள வேண்டும் . இதற்கு தோனியின் ஆட்டங்கள் சிறந்த உதாரணங்கள் . நெருக்கடி நிலைகளை கையாள்வதை தோனி போன்றவர்களிடமிருந்து கற்றுக்கொள்ள முடியும் . ஒரு ஆட்டத்தை எப்படி வெற்றிகரமாக முடிக்க வேண்டும் என்பதை தோனியிடமிருந்துதான் கற்றுக்கொண்டேன் என தினேஷ் கார்த்திக் கூறினார் .


பத்தொன்பதாவது உலக குத்துச்சண்டை சாம்பியன்ஷிப் போட்டியில் இந்தியாவுக்கு ஒன்றுக்கும் மேற்பட்ட பதக்கங்கள் கிடைக்கும் என்று இந்தியாவின் தொழில்முறை குத்துச்சண்டை வீரர் விஜேந்தர் சிங் நம்பிக்கைத் தெரிவித்துள்ளார் . பத்தொன்பதாவது உலக குத்துச்சண்டை சாம்பியஷிப் போட்டி வரும் 25 - ஆம் தேதி ஜெர்மனியின் ஹாம்பர்க் நகரில் தொடங்குகிறது . இதில் இந்தியாவின் சார்பில் விகாஸ் கிருஷ்ணன் 75 கிலோ எடைப் பிரிவிலும் , சிவ தாபா 60 கிலோ எடைப் பிரிவிலும் , மனோஜ் குமார் 69 கிலோ எடைப் பிரிவிலும் , அமித் பங்கால் 49 கிலோ எடைப் பிரிவிலும் , கவீந்தர் பிஷ்த் 52 கிலோ எடைப் பிரிவிலும் , கெளரவ் பிதூரி 56 கிலோ எடைப் பிரிவிலும் , சுமித் சங்வான் 91 கிலோ எடைப் பிரிவிலும் , சதீஷ் குமார் 91 கிலோ எடைப் பிரிவிலும் மேல் ஆகிய எட்டு பேர் அணி பங்கேற்கிறது . இந்த நிலையில் , இதுகுறித்து விஜேந்தர் சிங் நேற்று செய்தியாளர்களிடம் கூறியதுஃ “இந்த உலக சாம்பியன்ஷிப்பில் பங்கேற்கும் இந்திய அணியில் முதிர்ச்சியான வீரர்கள் உள்ளனர் . சிவ தாபா , விகாஸ் கிருஷ்ணன் , மனோஜ் குமார் ஆகியோருடன் இணைந்து ஏற்கெனவே விளையாடியுள்ளதால் , அவர்களைப் பற்றி அறிவேன் . இந்தியாவுக்கு ஒன்றுக்கும் மேற்பட்ட பதக்கங்கள் வென்று தரும் திறமை அவர்களுக்கு உள்ளது . இதுபோன்ற போட்டிகளில் பங்கேற்கும்போது எதிர்பார்ப்புகள் அதிகம் இருக்கும் . அதை அவர்களும் உணர்வார்கள் . ஆனால் , அவற்றை மனதுக்கு ஏற்றிக் கொள்ளக் கூடாது . அனைத்தையும் மறந்து , போட்டியிலும் , களத்திலும் மட்டுமே முழு கவனம் இருக்க வேண்டும் . விகாஸ் கிருஷ்ணனின் வளர்ச்சி என்னை ஆச்சரியப்படுத்தியுள்ளது . அவர் மிகச் சிறப்பாக ஆடி வருகிறார்” என்று அவர் கூறினார் .


டெஸ்ட் கிரிக்கெட்டில் ஐசிசி தரவரிசை பட்டியலில் நம்பர் 1 அணியாக இருந்தும் , தொடர்ச்சியாக வெளிநாடுகளில் இந்திய அணி தோல்வியை சந்தித்துவருகிறது . தென்னாப்பிரிக்கா , இங்கிலாந்து ஆகிய நாடுகளில் டெஸ்ட் தொடர்களை இழந்துள்ளது . எனவே ஆஸ்திரேலியாவுக்கு எதிரான தொடரை வெல்லும் முனைப்பில் உள்ளது இந்திய அணி . ஆஸ்திரேலிய அணியில் ஸ்மித் மற்றும் வார்னர் இல்லாததோடு , இந்திய அணியின் வேகப்பந்து வீச்சு யூனிட் முன்னெப்போதையும் விட வலுவாக இருப்பது கூடுதல் பலம் . புவனேஷ்வர் குமார் , பும்ரா , இஷாந்த் சர்மா , உமேஷ் யாதவ் , ஷமி என வலுவான பவுலிங் யூனிட்டை கொண்டுள்ளது இந்திய அணி . இந்நிலையில் , ஆஸ்திரேலிய தொடர் குறித்து இந்திய வேகப்பந்து வீச்சாளர்களுக்கு முன்னாள் வேகப்பந்து வீச்சாளர் ஆஷிஷ் நெஹ்ரா அறிவுரை கூறியுள்ளார் . ஆஸ்திரேலிய மண்ணில் டெஸ்ட் கிரிக்கெட்டில் ஆடிய அனுபவம் கொண்ட நெஹ்ராவின் ஆலோசனைகள் இந்திய பவுலர்களுக்கு கண்டிப்பாக பயனுள்ளதாக அமையும் . ஆஸ்திரேலிய தொடர் குறித்து பேசிய நெஹ்ரா , ஆஸ்திரேலிய அணி மறுகட்டமைப்பில் இருக்கும் இந்த தருணம் இந்தியாவிற்கு மிகப்பெரிய வெற்றி வாய்ப்பாகும் . அவர்களை வீழ்த்தும் திறன் வாய்ந்த பவுலிங் யூனிட் நம்மிடம் உள்ளது . ஆஸ்திரேலிய ஆடுகளங்கள் பேட்டிங்கிற்கு சாதகமாக இருக்கும் . பிட்ச்சில் கூடுதல் பவுன்ஸ் இருக்கும் , ஆனால் ஸ்விங் இருக்காது . கூகபரா பந்தின் தையல் வலுவிழக்கும் வரை ஸ்விங் இருக்கும் . பிறகு ஸ்விங் இருக்காது . இங்கிலாந்தை போல் எப்போதுமே ஸ்விங் ஆகாது . பந்து அதிகமாக பவுன்ஸ் ஆகும் . அந்த பவுன்ஸை ஆஸ்திரேலிய பேட்ஸ்மேன்கள் சரியாக பிடித்துவிட்டால் நாள் முழுதும் அடித்துக்கொண்டேயிருப்பார்கள் என்பதை நினைவில் கொள்ள வேண்டும் . இந்திய பவுலர்களை பொறுத்தமட்டில் அடிலெய்டில் புவனேஷ்வர் குமார் தொடங்கமாட்டார் என்றே நினைக்கிறேன் . பும்ரா , உமேஷ் , ஷமி ஆகிய மூவரும் நன்றாக வீச வாய்ப்பிருப்பதாக கருதுகிறேன் . உமேஷ் யாதவ் நம்ப முடியாத பல திறமைகளை கொண்டவர் . உடற்தகுதியிலும் உமேஷ் சிறந்து விளங்குகிறார் . அவர் இந்தியாவின் வறண்ட ஆடுகளங்களிலேயே அபாரமாக வீசினார் . அதனால் ஆஸ்திரேலிய ஆடுகளங்களில் சிறப்பாக வீசுவார் என்று நம்புகிறேன் . அதேபோல் ஷமியும் சிறப்பாக வீசுவார் என்ற நம்பிக்கை உள்ளது என்று நெஹ்ரா தெரிவித்துள்ளார் .


புணே அணிக்கு எதிரான ஆட்டத்தின்போது நடுவருடன் வாக்குவாதத்தில் ஈடுபட்டதால் மும்பை அணி கேப்டன் ரோஹித் சர்மாவுக்கு ஆட்ட ஊதியத்தில் 50 சதவீதம் அபராதமாக விதிக்கப்பட்டுள்ளது . புணே – மும்பை அணிகளுக்கு இடையே திங்கள்கிழமை நடைபெற்ற ஆட்டத்தின்போது முதலில் பேட் செய்த புணே , 160 ஓட்டங்கள் எடுத்தது . அடுத்து ஆடிய மும்பை அணி 19 - ஆவது ஓவர் இறுதியில் 144 ஓட்டங்கள் எடுத்திருந்தது . அந்த அணி வெற்றி பெறுவதற்கு கடைசி ஓவரில் 17 ஓட்டங்கள் எடுக்க வேண்டியிருந்தது . ஜெயதேவ் உனத்கட் வீசிய அந்த ஓவரை , மும்பை கேப்டன் ரோஹித் சர்மா எதிர்கொண்டார் . அந்த ஓவரின் மூன்றாவது பந்தை அது அகலப்பந்தாக ( வைடு ) செல்லும் என்று கணித்த ரோஹித் , அதை அடிக்காமல் தவிர்த்தார் . ஆனால் , அந்தப் பந்தை வைடாக நடுவர் எஸ் . ரவி அறிவிக்கவில்லை . இதனால் அதிருப்தி அடைந்த ரோஹித் சர்மா , நடுவரிடம் சென்று வாக்குவாதத்தில் ஈடுபட்டார் . மற்றொரு நடுவர் வந்து சமாதான முயற்சியில் ஈடுபட்டார் . பின்னர் தொடங்கிய ஆட்டத்தில் மும்பை 3 ஓட்டங்கள் வித்தியாசத்தில் தோல்வியை தழுவியது . இந்த நிலையில் , ரோஹித் சர்மாவின் அந்தச் செயல் ஐபிஎல் விதிகளின்படி லெவல் 1 குற்றம் என்றும் , இந்த சீசனில் அவர் இரண்டாவது முறையாக இந்தக் குற்றத்தில் ஈடுபடுவதாகவும் , இதனால் அவரது ஆட்டத்துக்கான ஊதியத்தில் 50 சதவீதம் அபராதம் விதிக்கப்படுவதாகவும் ஐபிஎல் அறிக்கை வெளியிட்டுள்ளது .


விஷ்ணு விஷால் இயக்கி திரையரங்குகளில் வெற்றிகரமாக ஓடிக் கொண்டிருக்கும் ராட்சசன் படத்தின் சேட்டிலைட் மற்றும் டிஜிட்டல் உரிமைகளை சன் டிவி நிறுவனம் கைப்பற்றியது . சன் பிக்சர்ஸ் நிறுவனம் இந்த ஆண்டில் இரு மிகப்பெரிய பட்ஜெட் படங்களை தயாரித்துள்ளது . ஒன்று இயக்குனர் ஏ . ஆர் . முருகதாசுடன் நடிகர் விஜய் மீண்டும் இணைந்துள்ள சர்கார் . மற்றொன்று கார்த்திக் சுப்புராஜ் இயக்கத்தில் சூப்பர் ஸ்டார் ரஜினிகாந்த் நடிக்கும் பேட்ட . சர்கார் தீபாவளிக்கு திரைக்கு வரவுள்ள நிலையில் , பேட்ட படத்தை பொங்கலுக்கு வெளியிட படக்குழு திட்டமிட்டுள்ளதாக தகவல் வெளியாகியுள்ளது . இந்த நிலையில் சன் நெட்வொர்க் குழுமம் மேலும் ஒரு வெற்றிப் படத்தைக் கைப்பற்றியுள்ளது . ராம் குமார் இயக்கத்தில் விஷ்ணு நடித்த ராட்சனனின் சேட்டிலைட் மற்றும் டிஜிட்டல் உரிமைகளை சன் டிவி நிறுவனம் பெற்றுள்ளது . முண்டாசுப்பட்டி இயக்குனர் ராம்குமாருடன் விஷ்ணு மீண்டும் இணைந்த ராட்சசன் , கடந்த ஐந்தாம் தேதி வெளியாகி மூன்று வாரங்களைக் கடந்து வெற்றி கரமாக திரையரங்குகளில் ஓடிக் கொண்டிருக்கிறது . முழுக்க முழுக்க த்ரில் குறையாமல் , தொழில்நுட்ப யுக்திகளை சிறப்பாக கையாண்டு அமைக்கப்பட்ட திரைக்கதை படத்திற்கு மிகப்பெரிய வரவேற்பைப் பெற்றுக் கொடுத்தது . சைக்கோ கதை என்ற போதிலும் கதை சொன்ன விதத்தில் ராம் குமார் வெற்றி பெற்று விட்டார் என்பதே ராட்சசன் படம் பார்த்த அனைவரின் கருத்தாக இருந்தது . தற்போது இந்தப் படத்தின் சேட்டிலைட் உரிமையை சன் டிவியும் , டிஜிட்டல் உரிமையை சன் நெக்ஸ்டும் பெற்றுள்ளன . எனவே ராட்சசன் படம் விரைவில் சன் டிவியில் . . .


மக்கள் நலன் காக்கும் வகையில் , எதிர்காலத்தில் கமல்ஹாசனின் மக்கள் நீதி மய்யத்துடன் தினகரனின் அம்மா மக்கள் முன்னேற்றக்கழகம் இணைந்து செயல்பட்டால் வியப்பில்லை என்று அமமுக கொள்கை பரப்புச் செயலாளர் தங்க . தமிழ்செல்வன் தெரிவித்துள்ளார் . கடந்த 19ஆம் தேதியன்று நடிகர் கமல்ஹாசனின் மக்கள் நீதி மய்யம் கட்சி சார்பில் , ’காவிரிக்கான தமிழகத்தின் குரல்’ கூட்டம் நடத்தப்பட்டது . இந்த கூட்டத்தில் , டிடிவி தினகரனின் அம்மா மக்கள் முன்னேற்றக்கழகம் சார்பாக , அதன் கொள்கை பரப்புச் செயலாளர் தங்க . தமிழ்செல்வன் , பாமகவின் சார்பாக அன்புமணி , அனைத்து விவசாயிகள் சங்க ஒருங்கிணைப்புக்குழு தலைவர் பி . ஆர் . பாண்டியன் உட்பட பல கட்சிகள் மற்றும் அமைப்புகளின் தலைவர்கள் இந்த கூட்டத்தில் பங்கேற்றனர் . ஆண்டிப்பட்டியில் இன்று காலை நடந்த சாலை விபத்தில் 4 பேர் பலியாகினர் . இருபதுக்கும் மேற்பட்டோர் படுகாயமடைந்தனர் . இவர்களுக்கு ஆண்டிப்பட்டி மருத்துவமனையில் சிகிச்சை அளிக்கப்பட்டு வருகிறது . இன்று காலை மருத்துவமனையில் சிகிச்சை பெற்று வருபவர்களைச் சந்தித்து ஆறுதல் தெரிவித்த தங்க . தமிழ்செல்வன் அதன்பின் செய்தியாளர்களைச் சந்தித்துப் பேசினார் . அப்போது , “மக்கள் நீதி மய்யம் சார்பாக , கமல்ஹாசன் நடத்திய விவசாயிகள் கோரிக்கை குறித்த கூட்டத்தில் அமமுக பங்கேற்றது . ஆனால் , இந்த கூட்டணி தொடருமா என்று இப்போது சொல்ல முடியாது . எதிர்காலத்தில் , மக்கள் நலன் காக்கும் , விவசாயிகளைப் பாதுகாக்கும் கூட்டணியில் நாங்கள் ஒன்றாக இணைந்தால் ஆச்சர்யமில்லை” என்று அவர் கூறினார் .


சசிகலாவை வீரமங்கை என்று அமைச்சர் செல்லூர் ராஜு புகழ்ந்து பேசியதால் சட்டசபையில் வாக்குவாதம் ஏற்பட்டது . பின்னர் ஸ்டாலினுக்கும் சபாநாயகருக்குமான விவாதமாக அது முடிவடைந்தது . சட்டசபையில் கவர்னர் உரை மீதான விவாதத்தில் கடந்த 27ஆம் தேதி கலந்து கொண்டு பேசிய அதிமுக எம்எல்ஏ ஒருவர் சசிகலாவை சின்னம்மா என்று கூறி புகழ்ந்து தள்ளினார் . இதற்கு எதிர்ப்பு தெரிவித்து பேசிய துரைமுருகன் , " மறைந்த முதல்வர் ஜெயலலிதா பற்றி உறுப்பினர்கள் பேசுகிறீர்கள் ஏற்றுகொள்கிறோம் . ஆனால் " சின்னம்மா சின்னம்மா " என்று பேசுகிறீர்களே . . . அவர் யார் ? இவ்வாறு பேசலாமா " என்று கேட்டார் . இதற்கு பதிலளித்த சபாநாயகர் தனபால் , " அவர் தனது கட்சி தலைமையை குறிப்பிட்டு பேசுகிறார் . நீங்கள் எப்படி உங்கள் கட்சி தலைவரை புகழ்ந்து பேசுகிறீர்களோ அது போன்று அவர் தன கட்சி தலைவர் பற்றி பேசுகிறார் இதில் ஒன்றும் தவறில்லை . . அமருங்கள் " என்று விவாதத்தை முடித்து வைத்தார் . இந்நிலையில் இன்று கேள்வி நேரத்தின் போது பதிலளித்து பேசிய அமைச்சர் செல்லூர் ராஜு தனது பதில் உரையில் கழக பொது செயலாளர் சின்னம்மா , தமிழகத்தின் வீர மங்கை , எங்களுடைய ஆக்சிஜன் என்றெல்லாம் சின்னம்மா புகழ் பாடினார் . இதை ஆட்சேபித்து எழுந்து பேசிய துரைமுருகன் , " இதென்ன சட்டசபையா அல்லது கட்சிக்கூட்டமா ? கட்சி கூட்டத்தில் பேசுவது போல் அமைச்சர் பேசிக்கொண்டிருக்கிறாரே ? ? " என்று கேள்வி எழுப்பினார் . இதற்கு பதிலளித்த பேசிய தனபால் " அவர் தன் கட்சி தலைமையை புகழ்ந்து பேசுகிறார் . நீங்கள் உங்கள் கட்சி தலைமையை பற்றி பலமுறை புகழ்ந்து பேசியுள்ளீர்கள் . ஏற்கனவே நான் இதற்கு பலமுறை பதில் சொல்லிவிட்டேன் . . நீங்கள் அமருங்கள் " என்று கூறினர் . இதற்கு பதிலளித்து எழுந்து பேசிய சட்டமன்ற எதிர்கட்சி தலைவர் ஸ்டாலின் , " அவை மரபுப்படி இது தவறு . . கேள்வி நேரத்தின் பொது உறுப்பினர்கள் கேள்விக்கு பதிலளித்து பேசுவது மட்டுமே நடைமுறை " என்று தெரிவித்தார் . இதற்கு பதிலளித்து பேசிய முதல்வர் ஓபிஎஸ் " உங்கள் திமுக ஆட்சியில் பலதடவை இதே போன்று புகழ்ந்து பேசியுள்ளீர்கள் . அவையில் இல்லாதவர்களை கூட புகழ்ந்து பேசியுள்ளீர்கள் " என்று பதிலளித்தார் . இதற்கு பதிலளித்த மு . க . ஸ்டாலின் " நாங்கள் செய்தது தவறு என்றால் அதே தவறை நீங்களும் செய்வீர்களா ? நாங்கள் இனி அதை செய்ய மாட்டோம் கேள்வி நேரத்தில் புகழ்ந்து பேசமாட்டோம் நீங்களும் புகழ்ந்து பேசாமல் இருப்பீர்களா ? " என்று கேட்டார் . இதற்கு பதிலளித்த பன்னீர்செல்வம் கேள்வி நேரத்தில் கேள்வியை மட்டும் கேட்க வேண்டும் குற்றச்சாட்டுகளை பதிவு செய்யக்கூடாது என்று தெரிவித்தார் . இதோடு விவாதம் முடிவுக்கு வந்தது .


2019 மக்களவை தேர்தலில் இந்திய அணியின் சீனியர் வீரர்களான கவுதம் காம்பீர் மற்றும் தோனி ஆகிய இருவரையும் வேட்பாளர்களாக களமிறக்க பாஜக முயற்சித்து வருகிறது . 2019 மக்களவை தேர்தலுக்கான பணிகளை பாஜக தீவிரமாக மேற்கொண்டு வருகிறது . சினிமா , விளையாட்டு உள்ளிட்ட பல துறைகளைச் சேர்ந்த பிரபலங்களை சந்தித்து பாஜக அரசின் சாதனைகளை விளக்கி அவர்களின் ஆதரவை திரட்டும் பணிகளில் பாஜக ஈடுபட்டுள்ளது . பிரபலங்களின் ஆதரவை திரட்டுவதோடு மட்டுமல்லாமல் அவர்களை தேர்தலில் வேட்பாளர்களாக களமிறக்கும் முயற்சிகளிலும் பாஜக ஈடுபட்டுள்ளது . இதற்காக நாடு முழுவதும் பாஜகவை சேர்ந்த 4000 பேர் குழு , பல துறைகளை சேர்ந்த ஒரு லட்சம் பிரபலங்களை சந்தித்து அவர்களின் ஆதரவை திரட்டும் பணிகளில் ஈடுபட்டுவருகிறது . இந்த 4000 பேரில் பாஜக தேசிய தலைவர் அமித் ஷாவும் அடக்கம் . அந்த வகையில் ஏற்கனவே இந்திய அணியின் முன்னாள் கேப்டனும் அனுபவ வீரருமான தோனியை அமித் ஷா சந்தித்தார் . அந்த சந்திப்பின்போது தோனியிடம் மத்திய பாஜக அரசின் சாதனை விளக்க புத்தகத்தை கொடுத்தார் . இந்நிலையில் , தோனி மற்றும் காம்பீர் ஆகிய இருவரையும் 2019 மக்களவை தேர்தலில் வேட்பாளர்களாக நிறுத்த பாஜக முயற்சித்துவருவதாக தி சண்டே கார்டியன் செய்தி வெளியிட்டுள்ளது . கிரிக்கெட்டை கடந்து பொது வாழ்விலும் காம்பீர் மிக நேர்மையானவர் , சமூக அக்கறை கொண்டவர் என்பது அனைவரும் அறிந்த விஷயமே . காம்பீருக்கு டெல்லி மக்கள் மத்தியில் நல்ல மரியாதை உள்ளது . எனவே அதை பயன்படுத்திக்கொள்ள பாஜக முயற்சிக்கிறது . அதேபோல இந்திய அணிக்கு மூன்றுவிதமான சர்வதேச கோப்பைகளையும் வென்று கொடுத்து வெற்றிகரமான கேப்டனாக திகழ்ந்த தோனியின் மீதும் மக்கள் மத்தியில் நல்ல அபிமானம் உள்ளது . எனவே இவர்கள் இருவரையும் 2019 மக்களவை தேர்தலில் களமிறக்க பாஜக முயற்சித்து வருவதாக தகவல்கள் வெளியாகியுள்ளன .


ராயல் சேலஞ்சர்ஸ் பெங்களூரு அணி அதிரடி வீரர்களின் கூடாரமாகியுள்ளது . விராட் கோலியின் தலைமையிலான பெங்களூரு அணி அடுத்த சீசனை கைப்பற்றும் முனைப்பில் உள்ளது . இதுவரை 11 ஐபிஎல் சீசன்கள் நடந்து முடிந்துள்ளன . ஆனால் இதில் ஒருமுறை கூட கோப்பையை வெல்லாத மூன்று அணிகளில் ராயல் சேலஞ்சர்ஸ் பெங்களூரு அணியும் ஒன்று . விராட் கோலி , டிவில்லியர்ஸ் என்ற இரண்டு ஜாம்பவான்களை பெற்றிருந்தும் அந்த அணி ஒரு முறை கூட கோப்பையை வென்றதில்லை . கடந்த சீசனில் கோப்பையை வெல்லும் கனவுடன் களமிறங்கியது பெங்களூரு அணி . ஆனால் கடந்த முறையும் அது நிறைவேறவில்லை . இந்நிலையில் அடுத்த ஆண்டு மார்ச் மாதம் தொடங்கும் ஐபிஎல் 12வது சீசனை வென்றே தீரவேண்டும் என்ற உறுதியில் உள்ள பெங்களூரு அணி . இந்நிலையில் , ஜெய்ப்பூரில் நேற்று நடந்த ஏலத்தில் சில அதிரடி வீரர்களை எடுத்துள்ளது ஆர்சிபி அணி . வெஸ்ட் இண்டீஸ் அணியின் இளம் அதிரடி வீரர் ஹெட்மயரை ரூ . 4 . 2 கோடிக்கு எடுத்துள்ளது . இவர் இந்திய அணிக்கு எதிராக அதிரடியாக ஆடி மிரட்டினார் . குறிப்பாக ஸ்பின் பவுலிங்கை அடித்து நொறுக்கினார் . தொடக்க வீரராக கோலி களமிறங்கிவிட்டு மூன்றாம் வரிசையில் ஹெட்மயரையும் நான்காம் இடத்தில் டிவில்லியர்ஸையும் அந்த அணி களமிறக்கக்கூடும் . இவர் மட்டுமல்லாமல் மும்பையை சேர்ந்த இளம் ஆல்ரவுண்டர் ஷிவம் துபேயை ரூ . 5 கோடிக்கு வாங்கியுள்ளது பெங்களூரு அணி . மேலும் தென்னாப்பிரிக்க அணியின் அதிரடி வீரர் கிளாசனையும் பெங்களூரு அணி எடுத்துள்ளது . இவரை மிடில் ஆர்டரில் பயன்படுத்திக்கொள்ளும் . இவர்கள் தவிர குர்கிரீத் சிங் மன் , தேவ்தத் பாடிக்கல் , ஹிம்மத் சிங் , மிலிந்த் குமார் , பிரயாஸ் பர்மான் , அக்ஷ்தீப் நாத் ஆகிய வீரர்களையும் பெங்களூரு அணி எடுத்துள்ளது . பெங்களூரு அணியில் விராட் கோலி , டிவில்லியர்ஸ் , பார்த்திவ் படேல் , மயன்க் அகர்வால் , கருண் நாயர் என ஒரு பேட்டிங் படையே ஏற்கனவே இருக்கும் நிலையில் , ஹெட்மயர் , கிளாசன் , ஷிவம் துபே என மேலும் சில அதிரடி வீரர்கள் இணைகின்றனர் .


இந்திய அணியின் முன்னாள் கேப்டனும் அனுபவ வீரருமான தோனி தற்போது ஃபார்மில்லாமல் தவித்து வருகிறார் . இங்கிலாந்து தொடர் , ஆசிய கோப்பை ஆகியவற்றில் சோபிக்கவில்லை . அதனால் கடும் விமர்சனங்களை தோனி எதிர்கொண்டுவருகிறார் . ஏற்கனவே இந்திய அணியில் மிடில் ஆர்டர் பிரச்னை நிலவிவரும் நிலையில் , தோனி சிறப்பாக ஆட வேண்டிய கட்டாயத்தில் இருக்கிறார் . ஆனாலும் தொடர்ந்து சொதப்பிவருகிறார் . உலக கோப்பைக்கு இன்னும் ஓராண்டுக்கும் குறைவாகவே உள்ளதால் தோனி மீண்டும் ஃபார்முக்கு வருவது அவசியம் . தோனியின் பேட்டிங் மீது விமர்சனங்கள் எழும்போதெல்லாம் மீண்டும் சிறப்பாக ஆடி தனது பேட்டிங்கின் மூலம் பதிலடி கொடுத்துள்ளார் தோனி . அதேபோன்றதொரு பதிலடியையும் இப்போதும் கொடுக்க வேண்டும் என்பதே ரசிகர்களின் எதிர்பார்ப்பு . தோனி பேட்டிங் சரியாக ஆடாவிட்டாலும் அவரது அனுபவம் , அணிக்கு தேவை . கேப்டனுக்கு அவர் வழங்கும் ஆலோசனைகள் போட்டியின் திருப்புமுனைகளை ஏற்படுத்தும் தருணங்களை ஏற்படுத்தி கொடுக்கின்றன . எனவே பேட்டிங் சரியாக ஆடாவிட்டாலும் அனுபவ வீரர் , இந்திய அணியின் வெற்றிகரமான அனுபவமான முன்னாள் கேப்டன் என்ற முறையில் 2019 உலக கோப்பை வரை தோனி ஆட வேண்டியது அவசியம் . இந்நிலையில் , தோனி குறித்து கருத்து தெரிவித்துள்ள முன்னாள் வீரர் சஞ்சய் மஞ்சரேக்கர் , தற்போதைய சூழலில் தோனி சிறந்த ஃபினிஷராக இல்லை . ஆசிய கோப்பையில் கேதார் ஜாதவ் நல்ல ஃபார்மில் இருந்தார் . எனினும் அவருக்கு முன்னதாக தோனி களமிறக்கப்பட்டார் . தோனி தற்போது பேட்டிங் சரியாக ஆடுவதில்லை , ஃபார்மிலும் இல்லை . எனவே ரசிகர்கள் தோனியின் மீதான எதிர்பார்ப்பை குறைத்துக்கொள்ள வேண்டும் என தெரிவித்துள்ளார் . தோனியின் ரசிகர்களை சஞ்சய் மஞ்சரேக்கரின் கருத்து எறிச்சலடைய செய்துள்ளது .


இங்கிலாந்துக்கு எதிரான நான்காவது டெஸ்ட் போட்டியின் முதல் இன்னிங்ஸில் ஒருபுறம் விக்கெட்டுகள் சரிந்தாலும் மறுபுறம் சதமடித்து , கடைசி வரை அவுட்டாகாமல் இருந்து இந்திய இன்னிங்ஸை காப்பாற்றிய புஜாரா முன்னாள் வீரர்களின் பாராட்டு மழையில் நனைகிறார் . இந்தியா இங்கிலாந்துக்கு இடையேயான நான்காவது டெஸ்ட் போட்டி சவுத்தாம்ப்டனில் நடந்துவருகிறது . இந்த போட்டியின் முதல் இன்னிங்ஸில் இங்கிலாந்து அணி 246 ரன்களுக்கு ஆல் அவுட்டானது . இதையடுத்து முதல் இன்னிங்ஸை ஆடிய இந்திய அணியின் தொடக்க வீரர்கள் , ராகுல் 19 ரன்களிலும் தவான் 23 ரன்களிலும் ஆட்டமிழந்தனர் . 50 ரன்களுக்கு 2 விக்கெட்டுகளை இழந்தது இந்திய அணி . அதன்பிறகு கோலி - புஜாரா ஜோடி சிறப்பாக ஆடி ரன்களை குவித்தது . மூன்றாவது விக்கெட்டுக்கு இந்த ஜோடி 92 ரன்களை சேர்த்தது . 46 ரன்களில் கோலி அவுட்டானார் . அதன்பிறகு இந்திய அணியின் விக்கெட்டுகள் மளமளவென சரிந்தன . ரஹானே ( 11 ) , பண்ட் ( 0 ) , ஹர்திக் பாண்டியா ( 4 ) , அஷ்வின் ( 1 ) , ஷமி ( 0 ) , இஷாந்த் ( 14 ) , பும்ரா ( 6 ) என அனைத்து விக்கெட்டுகளும் அடுத்தடுத்து விழுந்தன . ஒருமுனையில் விக்கெட்டுகள் விழுந்தாலும் மறுமுனையில் விக்கெட்டை விட்டுக்கொடுக்காமல் பொறுப்புடன் ஆடிய புஜாரா , சதமடித்து அசத்தினார் . புஜாராவின் விக்கெட்டை கடைசி வரை இங்கிலாந்து பவுலர்களால் வீழ்த்த முடியவில்லை . புஜாராவை தவிர்த்து மறுமுனையில் களமிறங்கிய விக்கெட்டுகளை வீழ்த்தி இந்திய அணியை ஆல் அவுட் செய்தது இங்கிலாந்து அணி . புஜாரா 132 ரன்களுடன் கடைசிவரை ஆட்டமிழக்காமல் இருந்தார் . இக்கட்டான நிலையில் இருந்த இந்திய அணியை விக்கெட்டுகள் சரிவிற்கு மத்தியிலும் பொறுப்பாக ஆடி , மீட்டெடுத்தார் புஜாரா . புஜாராவின் அருமையான பேட்டிங்கை முன்னாள் வீரர்கள் சச்சின் , சேவாக் , சஞ்சய் மஞ்சரேக்கர் உள்ளிட்டோர் பாராட்டியுள்ளனர் . புஜாராவின் ஆட்டத்தை பார்க்க மகிழ்ச்சியாக இருந்ததாகவும் முக்கியமான இன்னிங்ஸ் இது எனவும் சச்சின் டுவிட்டரில் பாராட்டியுள்ளார் . சில இன்னிங்ஸ்கள் மட்டுமே மிக உயர்ந்த இடத்தை பெற்றுத்தரும் . அதுமாதிரியான ஒரு இன்னிங்ஸ்தான் புஜாரா ஆடியது . நீண்ட காலத்துக்கு மறக்க முடியாத இன்னிங்ஸாக இது இருக்கும் என சேவாக் பாராட்டியுள்ளார் . என்ன ஒரு அற்புதமான இன்னிங்ஸ் . . ! புஜாரா ஆடியது உறுதியான ஆட்டம் என ஆஸ்திரேலிய அணியின் முன்னாள் வீரரும் சன்ரைசர்ஸ் ஹைதராபாத் அணியின் தலைமை பயிற்சியாளருமான டாம் மூடி பாராட்டியுள்ளார் . இதேபோல , விவிஎஸ் லட்சுமணன் , ஆகாஷ் சோப்ரா , இர்ஃபான் பதான் , சஞ்சய் மஞ்சரேக்கர் , இங்கிலாந்து அணியின் முன்னாள் கேப்டன் மைக்கேல் வாகன் ஆகியோரும் புஜாராவின் இன்னிங்ஸை பாராட்டியுள்ளனர் .


நடிகை பிரியங்கா சோப்ராவுக்கு சொந்தமான கட்டிடத்தில் விதிகளை மீறிய கட்டுமானங்கள் இருந்ததால் , மாநகராட்சி சார்பில் அவருக்கு நோட்டீஸ் அனுப்பப்பட்டுள்ளது . விஜய் நடித்து 2002ஆம் ஆண்டு வெளியான தமிழன் திரைப்படத்தில் அறிமுகமான நடிகை பிரியங்கா சோப்ரா , ஹிந்தியில் பல முன்னணி ஹீரோக்களுடன் நடித்து பிரபலமடைந்தார் . தற்போது , ஹாலிவுட் படங்களில் நடித்து பல கோடி சம்பளம் பெற்றுவரும் பிரியங்கா சோப்ராவுக்கு மும்பையின் அந்தேரி பகுதியில் பிரமாண்ட வணிக வளாகம் ஒன்று உள்ளது . வணிக வளாகத்தில் பல கடைகளை வாடகைக்கு விட்டுள்ள அவர் , தனது அலுவலகத்தையும் அங்கேயே வைத்துள்ளார் . திரைப்படம் தொடர்பான பேச்சுவார்த்தைகள் , கால்சீட் ஒப்பந்தம் , சம்பள பேச்சுவார்த்தை என சகலத்துக்கும் அந்த அலுவலகத்தையே பயன்படுத்தி வரும் பிரியங்கா சோப்ரா , சில ஜோதிடர்களின் பேச்சை நம்பியதால் , தற்போது சிக்கலுக்கு ஆளாகியுள்ளார் . பிரியங்கா சோப்ராவை அணுகிய சில ஜோதிடர்கள் , அந்த வணிக வளாகத்தில் வாஸ்துபடி சில மாற்றங்களை செய்தால் , இன்னும் சிறப்பாக இருக்கலாம் எனக் கூறியுள்ளனர் . இதை நம்பிய அவர் , வணிக வளாகத்தில் விதிகளை மீறி சில கட்டுமானங்களை ஏற்படுத்தியுள்ளார் . அதேபோல் , அவர் வாடகைக்கு விட்டுள்ள மற்றொரு கட்டிடத்தில் சரிஸ்மா பியூட்டி ஸ்பா அண்ட் சலூன் என்ற பியூட்டி பார்லரின் வெளியிலும் சில மாற்றங்களை செய்துள்ளார் . இதை கவனித்த பொதுமக்கள் பலர் , அதை கண்டுகொள்ளாத நிலையில் , சிலர் மட்டும் மும்பை மாநகராட்சியில் இதுகுறித்து புகார் அளித்துள்ளனர் . அந்த பியூட்டி பார்லருக்கு வந்த மாநகராட்சி ஊழியர் ஒருவரும் அதேபோல் புகார் அளித்தார் . இதையடுத்து , பிரியங்கா சோப்ராவின் வணிக வளாகத்துக்கு வந்து பார்வையிட்ட மாநகராட்சி அதிகாரிகள் , விதிமீறலை உறுதி செய்து , அதற்கு அபராதம் விதித்தனர் . மேலும் , விதிமீறிய கட்டுமானங்களை உடனடியாக அகற்றவும் உத்தரவிட்டனர் . ஆனால் , அதை பிரியங்கா சோப்ரா இதுவரை கண்டுகொள்ளவில்லை என்றும் , அபராதத்தையும் செலுத்தவில்லை எனக் கூறியுள்ள மாநகராட்சி அதிகாரிகள் , தற்போது விளக்கம் கேட்டு நோட்டீஸ் அனுப்பியுள்ளதாக கூறியுள்ளனர் . நடிகை பிரியங்கா சோப்ரா அதன்பிறகும் விளக்கம் அளிக்காமலும் , அபராதத்தை செலுத்தாமலும் இருந்தால் நாங்களே அந்த விதிமீறிய கட்டுமானங்களை இடித்து அகற்றுவோம் என எச்சரித்துள்ளனர் .


நடிகையர் திலகம் சாவித்திரி தேவியின் வாழ்க்கை வரலாறு , இளம் இயக்குனர் அஸ்வின் நாக் இயக்கத்தில் கீர்த்தி சுரேஷ் நடிப்பில் நேற்று தமிழில் வெளியாகியது . இந்த திரைப்படத்தில் சாவித்திரியாக கீர்த்தி சுரேஷ் நடிக்கிறார் என தெரிந்ததும் பலரும் அவர் சாவித்திரி கதாபாத்திரத்துக்கு பொருந்த மாட்டார் என கூறினர் . ஆனால் தற்போது கீர்த்தி சுரேஷின் நடிப்பை பார்த்து பாராட்டுக்கள் வந்து குவிந்தவண்ணம் இருக்கிறது . பல முன்னணி நட்சத்திரங்களும் கீர்த்தி சுரேஷிடம் தங்கள் பாராட்டுக்களை தெரிவித்து வருகின்றனர் . இந்த திரைப்படத்தை பார்த்த சாவித்திரியின் மகள் விஜய சாமுண்டீஸ்வரி கூட தனது அம்மாவை போலவே திரையில் தோன்றியதாக கூறி கீர்த்தி சுரேஷுக்கு தன் பாராட்டுக்களை தெரிவித்திருக்கிறார் தற்போது உலகநாயகன் கமலஹாசனும் கீர்த்தி சுரேஷின் நடிப்பை நேரில் பாராட்டி இருக்கிறார் . கமலுடன் எடுத்த புகைப்படத்தை தனது டிவிட்டர் பக்கத்தில் மிகவும் மகிழ்ச்சியுடன் பதிவிட்டிருக்கிறார் கீர்த்தி சுரேஷ் . அதில் கமலின் ஆசிர்வாதம் கிடைக்க தான் கொடுத்து வைத்திருக்க வேண்டும் என அவர் குறிப்பிட்டிருக்கிறார் .


டெல்லி கிரிக்கெட் வாரியத்தின் கிரிக்கெட் கமிட்டியில் இருந்து வீரேந்திர சேவாக் , ஆகாஷ் சோப்ரா , ராகுல் சங்வி ஆகிய மூவரும் கூட்டாக ராஜினாமா செய்துள்ளனர் . டெல்லி கிரிக்கெட் வாரியத்தின் கிரிக்கெட் கமிட்டியில் சேவாக் , ஆகாஷ் சோப்ரா , சங்வி ஆகிய மூவரும் இருந்துவந்தனர் . இந்நிலையில் , இவர்கள் மூவரும் திடீரென ராஜினாமா செய்துள்ளது டெல்லி கிரிக்கெட் வட்டாரத்தில் பரபரப்பை ஏற்படுத்தியுள்ளது . டெல்லி கிரிக்கெட்டை முன்னேற்ற தங்களுக்கு அவகாசம் கொடுக்கப்பட்டதாகவும் , ஆனால் டெல்லி கிரிக்கெட்டின் நலன் கருதி தாங்கள் மூவரும் ராஜினாமா செய்வதாகவும் சேவாக் தெரிவித்துள்ளார் . இந்த பொறுப்பு , தங்களது அன்றாட வாழ்க்கையை பெரிதும் பாதிப்பதால் இந்த முடிவை எடுத்துள்ளதாக சேவாக் கூறியுள்ளார் . ஆனால் , இந்த கமிட்டிக்கு சிறப்பு அழைப்பாளராகவும் விஜய் ஹசாரே தொடருக்கான டெல்லி அணியின் கேப்டனாகவும் உள்ள காம்பீர் , சேவாக் உள்ளிட்ட மூவரும் மனோஜ் பிரபாகரை பவுலிங் பயிற்சியாளராக நீடிக்க பரிந்துரைத்ததை காம்பீர் திட்டவட்டமாக மறுத்ததால்தான் ராஜினாமா செய்ததாக கூறப்படுகிறது . 2000ம் ஆண்டில் சூதாட்டப் புகாரில் சிக்கிய இந்திய வீரர்களில் மனோஜ் பிரபாகரின் பெயரும் அடிபட்டது . நேர்மையை விரும்பும் காம்பீர் , மனோஜ் பிரபாகர் பவுலிங் பயிற்சியாளராக நீடிக்க விரும்பாததால் உறுதியாக எதிர்த்ததாக , காம்பீருக்கு நெருங்கிய டிடிசிஏ அதிகாரி ஒருவர் தெரிவித்துள்ளார் . மேலும் இதனால்தான் சேவாக் உள்ளிட்ட மூவரும் ராஜினாமா செய்ததாக கூறப்படுவது தவறு என தெரிவித்தார் . அந்த அதிகாரி சமாளிப்பதற்காக இதுபோன்று கூறினாலும் மனோஜ் பிரபாகர் விவகாரம் தான் சேவாக் , ஆகாஷ் சோப்ரா , ராகுல் சங்வி ஆகிய மூவரும் ராஜினாமா செய்ய காரணம் என கூறப்படுகிறது . இந்திய அணியில் சேவாக்கும் காம்பீரும் ஒன்றாக தொடக்க வீரர்களாக களமிறங்கியுள்ளனர் . இப்படி இந்தியாவிற்காக ஒன்றாக ஆடிய வீரர்களுக்கு இடையே மோதல் ஏற்பட்டிருப்பது கிரிக்கெட் வட்டாரத்தில் பரபரப்பை ஏற்படுத்தியுள்ளது .


தமிழ் சினிமாவில் கதாநாயகியாக அறிமுகமாகி , தற்போது முன்னணி ஹீரோக்களுக்கு அம்மாவாக நடித்து வருபவர் நடிகை சரண்யா பொன்வண்ணன் . ' ராம் ' படத்தில் நடிகர் ஜீவாவுக்கு அம்மாவாக நடித்ததற்கு தேசிய விருதையும் பெற்றார் . இந்நிலையில் இவர் அம்மா கதாப்பாத்திரத்தில் நடித்த பல படங்கள் இன்று வரை ரசிகர்கள் மனதை விட்டு நீங்காதவை . அதே போல் இவர் நடிப்பில் வெளிவந்து இயக்குனர் சேரன் நடித்து இயக்கி இருந்த திரைப்படம் ' தவமாய் தவமிருந்து ' . இந்த படத்தில் இவருடைய நடிப்பு அனைவராலும் பாராட்டப்பட்டது . இந்த படத்தின் படப்பிடிப்பின் போது சரண்யாவுக்கும் , நடிகர் சேரனுக்கும் தினமும் சண்டை வந்துக்கொண்டே தான் இருக்குமாம் . பல சமயங்களில் காரணமே இல்லாமல் சண்டை போடுவாரம் சேரன் . இதனால் சரண்யா தினமும் படப்பிடிப்பின் போது அழுதுக்கொண்டே இருப்பாராம் . படக்குழுவினர் தான் இவரை சமாதானப்படுத்துவார்களாம் . ஒரு கட்டத்தில் சேரனை வெட்டி கொல்ல வேண்டும் என்று கூட நினைத்துள்ளாராம் சரண்யா . இதனை சமீபத்தில் கொடுத்த ஒரு பேட்டியில் தெரிவித்துள்ளார் . மேலும் , அந்த படத்தில் நடித்தது மிகவும் மோசமான நாட்கள் என்றும் குறிப்பிட்டுள்ளார் . அதே நேரத்தில் இந்த படப்பிடிப்பு , முடிந்த அடுத்த நாளே சேரனும் நானும் நல்ல நண்பர்கள் ஆகிவிட்டோம் . அது எப்படியென்றே இன்று வரை தனக்கு தெரியவில்லை என்றும் , இதனால் அவரை எங்கு பார்த்தாலும் தனக்கு வந்துவிடும் என்று கூறியுள்ளார் .


சூப்பர் ஸ்டார் ரஜினிகாந்த் நடிப்பில் விரைவில் வெளியாக உள்ள திரைப்படம் ' காலா ' . கடந்த இரு தினத்திற்கு முன்பு இந்த படத்தின் சிங்கிள் ட்ராக் வெளியாகி ரசிகர்களிடம் நல்ல வரவேற்பை பெற்றது அனைவரும் அறிந்தது தான் . இந்நிலையில் கடந்த சில நாட்களுக்கு முன் சூப்பர் ஸ்டார் , முழு உடல் பரிசோதனைக்காக அமெரிக்காவிற்கு சென்றார் . பொதுவாக அவர் வெளிநாட்டிக்கு சென்றால் கூட அங்கிருக்கும் ஊடகங்கள் அவரை விரட்டி விரட்டி புகைப்படம் மற்றும் வீடியோ எடுத்து வெளியிடுவது வழக்கம் . ஆனால் இந்த முறை ரஜினிகாந்த் அமெரிக்காவில் இருக்கும் போது எடுக்கப்பட்ட ஒரு சில புகைப்படங்கள் மட்டுமே வெளியாகியுள்ளது . கடந்த மூன்று தினங்களுக்கு முன்பு கறுப்புக் நிற உடையுடன் மிகவும் ஸ்டைலாக எஸ்கலேட்டர் இருக்கும் புகைப்படம் வெளியானது . இதைதொடர்ந்து தற்போது சூப்பர் ஸ்டார் கோட் சூட் போட்டுக்கொண்டு மிகவும் ஸ்டைலாக நிற்கும் புகைப்படம் வெளியாகியுள்ளது இது தான் தற்போது வளையதளத்தை கலக்கி வரும் புகைப்படம் என்று கூறலாம் . அந்த புகைப்படம் இதோ . . .


பிரித்வி ஷாவின் ஆட்டம் இளம் வயது கவாஸ்கர் மற்றும் சச்சினை நினைவுபடுத்தியதாக வெஸ்ட் இண்டீஸ் அணியின் முன்னாள் ஜாம்பவான் பவுலர் குர்ட்னி வால்ஷ் தெரிவித்துள்ளார் . இந்திய அணிக்கு திறமையான பல இளம் வீரர்கள் கிடைத்து கொண்டிருக்கின்றனர் . ரிஷப் பண்ட் , பிரித்வி ஷா , மயன்க் அகர்வால் என மிகச்சிறந்த பேட்ஸ்மேன்கள் கிடைத்துள்ளனர் . வெஸ்ட் இண்டீஸ் தொடரில் நேற்று ராஜ்கோட்டில் தொடங்கிய முதல் டெஸ்ட் போட்டியில் ஆட பிரித்வி ஷா வாய்ப்பு பெற்றார் . இதுதான் இந்திய அணிக்காக அவர் ஆடும் முதல் சர்வதேச போட்டி . அறிமுக போட்டியிலேயே அபாரமாக ஆடி சதமடித்தார் . 134 ரன்கள் குவித்து ஆட்டமிழந்தார் . இவரது ஆட்டம் அபாரமாக இருந்தது . களமிறங்கியது முதலே களத்தில் ஆதிக்கம் செலுத்தினார் . வெஸ்ட் இண்டீஸின் பவுலிங்கை பவுண்டரிகளுக்கு விரட்டிக்கொண்டே இருந்தார் . குறிப்பாக பேக்ஃபூட் ஷாட்களை அபாரமாக ஆடினார் . டெஸ்ட் கிரிக்கெட்டின் வழக்கமான பேட்டிங்கை ஆடாமல் , ஒருநாள் போட்டி போல ஆடினார் . இவரது ஆட்டத்தை முன்னாள் வீரர்கள் மெச்சினர் . கிரிக்கெட் ரசிகர்களும் இவரது ஆட்டத்தை கொண்டாடினர் . இவரது பேட்டிங் ஸ்டைல் மாஸ்டர் பிளாஸ்டர் சச்சின் டெண்டுல்கரை ஒத்திருப்பதால் , இந்திய அணியின் அடுத்த சச்சின் என அழைக்கப்படுகிறார் . மேலும் இவரது நேற்றைய ஆட்டத்தை பார்த்து ரெய்னா உள்ளிட்ட சிலர் சேவாக்குடன் ஒப்பிட்டனர் . சச்சின் டெண்டுல்கர் மற்றும் பிரயன் லாரா ஆகிய இரண்டு ஜாம்பவான்களின் கலவை பிரித்வி ஷா என ஆஸ்திரேலிய அணியின் முன்னாள் வீரர் மார்க் வாஹ் புகழாரம் சூட்டியிருந்தார் . சச்சின் டெண்டுல்கர் மற்றும் சேவாக்கின் கலவைதான் பிரித்வி ஷா என இந்திய அணியின் தலைமை பயிற்சியாளர் ரவி சாஸ்திரி புகழ்ந்திருந்தார் . இந்நிலையில் , பிரித்வி ஷா ஆடுவதை பார்க்கையில் இளம் வயதில் கவாஸ்கரையும் சச்சினையும் பார்த்தது போல் உள்ளது என்று வெஸ்ட் இண்டீஸ் அணியின்ன் முன்னாள் ஜாம்பவான் பவுலர் குர்ட்னி வால்ஷ் தெரிவித்துள்ளார் . இதுதொடர்பாக கருத்து தெரிவித்துள்ள வால்ஷ் , பிரித்வி ஷா அபாரமாக ஆடினார் . அவரது ஆட்டம் மிகவும் ஸ்பெஷலானது . பிரித்வி ஷாவின் ஆட்டம் , இளம் வயது கவாஸ்கர் மற்றும் சச்சினை நினைவுபடுத்தியது . ஆட்டத்திறனில் மட்டுமல்லாமல் உயரம் மற்றும் உருவத்திலும் அவர்களை போலவே இருக்கிறார் . பிரித்வி ஷா பயமில்லாமல் அவரது இயல்பான ஆட்டத்தையும் ஷாட்களையும் ஆடுகிறார் என வால்ஷ் புகழ்ந்துள்ளார் . வால்ஷ் 1984ம் ஆண்டிலிருந்து 2000ம் ஆண்டுவரை வெஸ்ட் இண்டீஸ் அணிக்காக ஆடியவர் . ஆம்புரூஷுடன் இணைந்து வேகப்பந்து வீச்சில் எதிரணியை மிரட்டியவர் வால்ஷ் .


அதென்னவோ தெரியவில்லை , சிம்புவுக்கும் , விஷால் தலைமையிலான இரண்டு சங்கங்களின் முடிவுகளுக்கும் எப்போதும் ஏழாம் பொருத்தம் . இப்போதும் அப்படியொரு அல்லோலகல்லோலம் . பிப்ரவரி 3ம் தேதி சிம்புவுக்கு பிறந்த நாள் . அதே நாளில்தான் அவர் வெங்கட்பிரபு இயக்கத்தில் நடிக்கவிருக்கும் ‘மாநாடு’ படத்தின் துவக்க விழாவை திட்டமிட்டு இருந்தார்கள் . அதுவும் படப்பிடிப்புடன் கூடிய பூஜை . இதெல்லாம் அறியாமல் விஷால் , பிப்ரவரி 2 மற்றும் 3ம் தேதிகளில் படப்பிடிப்புகளுக்கு விடுமுறை அறிவித்திருக்கிறார் . ஏன் ? இசைஞானி இளையராஜாவின் இசைக்கச்சேரி நடக்கிறது . அதில் வரும் வருமானத்தை தயாரிப்பாளர் சங்க கணக்கில் சேர்க்கிறார்களாம் . ஏற்கெனவே வந்தால் ராஜாவாகத்தன் வருவேன் படத்திற்கு தயாரிப்பாளர் சங்கம் மூலம் ரெட் காடு போட்டு வாய்க்கால் சண்டையை வம்புக்கிழுத்திருந்தார் விஷால் . அதை முறியடித்து ’’எனக்கா ரெட் கார்டு போடுறே . . . ’’ என சீறிப்பாய்ந்தார் சிம்பு . இப்படி தொடர் கெடுபிடி காட்டியதால் விஷால் இப்போது முடங்கிக் கிடப்பது சிம்புவுக்கு உள்ளூர சந்தோசத்தைக் கொடுத்துள்ளதாகக் கூறுகிறார்கள் .


ரசிகர்களுக்கு தீபாவளி விருந்தாக சர்கார் திரைப்படம் செவ்வாயன்று வெளியானது . படத்திற்கு ஏகப்பட்ட எதிர்பார்ப்பு இருந்த காரணத்தினால் தமிழகத்தில் உள்ள 99 விழுக்காடு திரையரங்குகள் சர்கார் படத்தையே வெளியிட்டன . இதே போல் கேரளா , கர்நாடகா , ஆந்திரா , மராட்டியம் , டெல்லி என பல நகரங்களிலும் சர்கார் அதிக திரையரங்குகளில் வெளியானது . வெளிநாடுகளிலும் அமெரிக்கா , ஆஸ்திரேலியா , ஐரோப்பிய நாடுகளிலும் மலேசியா , சிங்கப்பூர் , இலங்கையிலும் எதிர்பார்ப்புகளுக்கு ஏற்ப வழக்கத்தை விட அதிக திரையரங்குகளில் சர்கார் ரிலீஸ் செய்யப்பட்டது . ஒரு சில இடங்களை தவிர பெரும்பாலான திரையரங்குகளில் அனைத்து காட்சிகளும் முதல் நாளில் ஹவுஸ் புல்லாகவே இருந்தது . அதிலும் தமிழகத்தில் அனைத்து திரையரங்குகளிலும் முதல் நாள் சர்கார் பட்டையை கிளப்பியுள்ளது . இந்த நிலையில் சர்கார் படத்தின் முதல் நாள் வசூல் நிலவரம் வெளியாகியுள்ளது . சென்னையில் மட்டும சர்கார் திரைப்படம் தீபாவளியன்று 2 கோடியே 31 லட்சம் ரூபாய் வசூல் செய்தது . மேலும் ஒட்டு மொத்தமாக தமிழகத்தில் மட்டும் சர்கார் நேற்றே 32 கோடி ரூபாயை வசூலித்து கொடுத்துள்ளது . இது தமிழகத்தில் ரஜினியின் கபாலி , ராஜமவுலியின் பாகுபலி 2 ஆகிய படங்களின் வசூலை விட அதிகம் ஆகும் . மேலும் உலக அளவிலும் சர்கார் நல்ல வசூலை பெற்றுக் கொடுத்தள்ளது . ஒட்டு மொத்தமாக தமிழகத்தை கடந்து கேரளாவில் ஆறரை கோடி ரூபாயும் , கர்நாடகாவில் ஆறே கால் கோடி ரூபாயும் , ஆந்திரா மற்றும் தெலுங்கானாவில் 4 கோடி ரூபாயும் , இதர இந்திய மாநிலங்களில் ஒரு கோடி ரூபாயும் சர்கார் வசூலை குவித்துள்ளது . இதன் மூலம் இந்தியாவில் மட்டும் சர்காரின் நேற்றைய வசூல் 50 கோடி ரூபாய் ஆகும் . உலக அளவில் மலேசியா , சிங்கப்பூரில் 11 கோடி ரூபாயும் , அமெரிக்காவில் ஐந்தரை கோடி ரூபாயும் , துபாய் , குவைத் போன்ற நாடுகளில் 5 கோடி ரூபாயும் , இங்கிலாந்து , ஜெர்மனி போன்ற ஐரோப்பிய நாடுகளில் நான்கு கோடி ரூபாயும் , இலங்கையில் மூன்று கோடி ரூபாயும் , ஆஸ்திரேலியாவில் ஒன்றரை கோடி ரூபாயும் , இதர பகுதிகளில் ஒரு கோடி ரூபாயும் முதல் நாளில் சர்கார் வசூலித்துள்ளது . அதாவது வெளிநாடுகளில் திரையிட்டதன் மூலம் சர்காருக்கு 31 கோடி ரூபாய் முதல் நாளில் வசூல் கிடைத்துள்ளது . இதன் மூலம் முதல் நாளில் சர்கார் சுமார் 81 கோடி ரூபாய் வசூலித்துக் கொடுத்துள்ளது . இரண்டாவது நாளான புதன்கிழமையும் சர்கார் படத்தின் காட்சிகள் அரங்கு நிறைந்து செல்வதால் தற்போது வசூல் 150 கோடியை தாண்டியிருக்கும் என்று கணிக்கப்பட்டுள்ளது .


கர்நாடகாவை சேர்ந்த நடிகை ஷ்ரத்தா ஸ்ரீநாத் கடந்த 2015 ஆம் ஆண்டு ' கோஹிநூர் ' என்னும் மலையாள படத்தில் அறிமுகமானார் . இந்த திரைப்படம் இவருக்கு மிகபெரிய வெற்றியை கொடுக்கா விட்டாலும் . . . இந்த படத்தை தொடர்ந்து இவர் கன்னடத்தில் நடித்த ' யூ டர்ன் ' படம் இவருக்கு சிறந்த நடிகை என்கிற பிலிம் ஃபேர் விருது , SIIMA உள்ளிட்ட விருதுகளை பெற்று தந்தது . இவர் தமிழில் இயக்குனர் மணிரத்னம் இயக்கிய , ' காற்று வெளியிடை ' படத்தில் சிறு கதாப்பாத்திரத்தில் நடித்தார் . பின் மற்ற மொழிகளை விட தமிழ் மொழி படங்களில் பிஸியாக நடிக்க துவங்கினார் . அந்த வகையில் இவர் நடித்த ' விக்ரம் வேதா ' திரைப்படம் மிகப்பெரிய வெற்றிப் பெற்றது . மலையாளம் , கன்னடம் , தமிழை தொடர்ந்து தற்போது பாலிவுட் திரையுலகில் கால் பதித்துள்ளார் ஷ்ரத்தா ஸ்ரீநாத் . மேலும் அவர் Milan Talkies என்ற பாலிவுட் படத்தில் நடித்து வரும் இவரிடம் , ஹிந்தியில் நடிப்பது பற்றி கேட்டதற்கு " தனக்கு பெரிய வித்யாசம் தெரிகிறது என்றும் ( பாலிவுட்டில் ) இருப்பவர்கள் அதிக ஒழுக்கமாகவும் , திறமையானவர்களாகவும் இருக்கின்றனர் " என கூறியுள்ளார் . இவர் இப்படி கூறியுள்ளது , பாலிவுட் திரையுலகில் தான் அனைவரும் ஒழிக்கமாக இருக்கின்றனர் மற்ற திரையுலகினர் ஒழுக்கமற்று இருப்பது போல் உள்ளது கடும் விமர்சனத்திற்கு ஆளாகியுள்ளது .


ஐபிஎல் 11வது சீசன் அடுத்த மாதம் 7ம் தேதி தொடங்குகிறது . கடந்த இரண்டு ஆண்டுகளாக விளையாடாத சென்னை மற்றும் ராஜஸ்தான் அணிகள் இந்த முறை களம் காண்கின்றன . இதற்கான ஏலம் கடந்த ஜனவரி மாதம் முடிவடைந்தது . இந்த ஐபிஎல் - லில் இரண்டு அணிகளுக்கு தமிழக வீரர்கள் கேப்டன்களாக செயல்பட உள்ளனர் . பஞ்சாப் அணிக்கு அஸ்வினும் கொல்கத்தா அணிக்கு தினேஷ் கார்த்திக்கும் கேப்டன்களாக செயல்பட உள்ளனர் . நீண்ட நாட்களாக இந்திய அணியில் நிரந்தர இடம் கிடைக்காமல் தவித்து வந்த தினேஷ் கார்த்திக் , அண்மையில் வங்கதேசத்துக்கு எதிரான போட்டியில் , கடைசி பந்தில் சிக்ஸர் அடித்து , இந்திய அணிக்கு வெற்றியை தேடித்தந்தார் . அந்த ஒரே இரவில் , தினேஷ் கார்த்திக்கின் நிலையே மாறிவிட்டது எனலாம் . அதுவரை தினேஷை கண்டுகொள்ளாதவர்கள் கூட வியந்து பார்த்தார்கள் . தினேஷ் கார்த்திக்கை தோனியுடன் ஒப்பிட்டும் பேச்சுகள் எழ தொடங்கின . போட்டியை வெற்றிகரமாக முடித்துவைப்பதற்கு பெயர்போன தோனியுடன் தினேஷ் கார்த்திக்கை ஒப்பிட்டு கருத்துகள் வலம்வந்தன . தோனியுடன் தன்னை ஒப்பிட வேண்டாம் என தினேஷ் கார்த்திக்கே கருத்து தெரிவித்திருந்தார் . இந்நிலையில் , ஐபிஎல் தொடர்பாக செய்தியாளர்களிடம் பேசிய சென்னை அணியின் முன்னாள் வீரர் பத்ரிநாத் , சிறந்த வீரர்களை அணியில் கொண்டிருக்கும் சென்னை அல்லது கொல்கத்தா ஆகிய இரு அணிகளில் ஒன்றே ஐபிஎல் கோப்பையை இந்த முறை வெல்லும் என தெரிவித்தார் . மேலும் தோனியுடன் தினேஷ் கார்த்திக்கை ஒப்பிட வேண்டாம் . தோனி கிரிக்கெட் உலகின் ஜாம்பவான் . அவருடன் தினேஷை ஒப்பிடுவது சரியாக இருக்காது . வங்கதேசத்திற்கு எதிரான அவரது ஆட்டம் , அவருக்கு மிகுந்த நம்பிக்கையை கொடுத்திருக்கும் என பத்ரிநாத் தெரிவித்தார் .


பொதுச்செயலாளர் சசிகலா , தனது தலைமையில் புதிய அமைச்சரவை அமைக்கக் கோரி பெரும்பான்மை எம் . எல் . ஏ . க்களின் ஆதரவு கடிதத்தை ஆளுநர் வித்யாசாகர் ராவிடம் கொடுத்தால் , அதை ஆளுநர் நிராகரிக்க முடியாது . அதற்கு அரசியலமைப்பு சட்டத்தில் இடம் இல்லை . ஆளுநர் என்பவர் சட்டசபைக்கு கட்டுப்பட்டே செயல்பட வேண்டும் என்று அருணாச்சலப் பிரதேசம் மாநிலத்தில் நடந்த அரசியல் குழப்பத்தின் போது , உச்சநீதிமன்றம் அளித்த வரலற்றுச் சிறப்பு மிக்க தீர்ப்பில் தெளிவாகக் கூறப்பட்டுள்ளது . வடகிழக்கு மாநிலமான அருணாச்சலப் பிரதேசத்தில் , 2015 - ம் ஆண்டு , முதல்வர் நபம் துகி தலைமையில் காங்கிரஸ் ஆட்சி நடந்து வந்தது . அந்த ஆண்டு டிசம்பரில் முதல்வருக்கு எதிராக துணை சபாநாயகர் உள்ளிட்ட 21 எம் . எல் . ஏ . க்கள் போர்க் கொடி தூக்கி , 11 உறுப்பினர்கள் கொண்ட பாரதிய ஜனதாவுடன் சேர்ந்தனர் . இதற்கிடையே பாரதிய ஜனதா அரசால் நியமிக்கப்பட்ட ஆளுநர் ராஜ்கோவா , முன்பு சபாநாயகர் அறிவித்து இருந்த தேதிக்கு ஒரு மாதம் முன்பே சட்டசபையைக் கூட்ட தேதி அறிவித்தார் . இந்த கூட்டத்தை முதல்வர் நபம் துகி , சபாநாயகர் புறக்கணித்தனர் . அதிருப்தி காங்கிரஸ் எம் . எல் . ஏ . க்கள் , பாரதிய ஜனதாவுடன் சேர்ந்து கொண்டு சபாநாயகரை பதவி நீக்கம் செய்தனர் . காங்கிரஸ் அரசு பெரும்பான்மையை இழந்துவிட்டதாகக் கூறி அரசை கவிழ்த்தனர் . புதிய ஆட்சியை அமைத்தனர் . இதை எதிர்த்து காங்கிரஸ் கட்சி தொடர்ந்த வழக்கில் , வரலாற்று சிறப்பு மிக்க தீர்ப்பை உச்ச நீதிமன்ற அரசியல் சாசன அமர்வு அளித்தது . அதாவது பெரும்பான்மை இல்லை என டிஸ்மிஸ் செய்யப்பட்ட அரசை மீண்டும் ஆட்சியில் அமர்த்தியது உச்ச நீதிமன்றத்தின் தீர்ப்பு . இந்திய அரசியல் வரலாற்றில் இதுபோல் இதற்கு முன் நடந்தது இல்லை . கேகர் தலைமையில் நீதிபதிகள் தீபக் மிஸ்ரா , மதன் பி லோக்கூர் , பி . சி . கோஸ் , என் . வி . ரமணா ஆகியோர் இந்த தீர்ப்பை வழங்கினர் . தீர்ப்பின் முக்கிய சாரம்சம் பின்வருமாறு - மாநிலத்தின் ஆளுநர் என்பவர் முதல்வர் மற்றும் அவரது அமைச்சரவையின் ஆலோசனைகள் , பரிந்துரைகள் இன்றி , தன்னிச்சையாகவோ , சுதந்திரமாகவோ , சொந்த விருப்பத்தின் அடிப்படையிலோ எப்போதும் , எந்த சூழ்நிலையிலும் எந்த முடிவும் எடுக்க முடியாது . ஒரு மாநில அரசு சட்ட சபையில் நம்பிக்கை வாக்கெடுப்பில் தோல்வி அடையும் பட்சத்தில்தான் ஆளுநர் என்பவர் முதல்வர் , அமைச்சரவையின் ஆலோசனை , உதவி இன்றி செயல்படலாம் . அதுமட்டுமல்லாமல் , முதல்வரின் , அமைச்சரவையின் அறிவுரை இல்லாமல் சட்டப்பேரவைக் கூட்டத்தொடரை தன்னிச்சையாகவோ , அல்லது ஏற்கனவே அறிவிக்கப்பட்ட ேததிக்கு முன்பாகவோ ஆளுநர் கூட்டுவதற்கு அதிகாரம் கொடுக்கப்படவில்லை . ஆளுநர் என்பவருக்கு அரசியலமைப்பு சட்டத்தில் கொடுக்கப்பட்டுள்ள அதிகாரங்களின்படி , சட்டப்பேரவையில் தலையிடுவதற்கு எந்த விதத்திலும் அனுமதி அளிக்கப்படவில்லை . அவர் மாநிலத்தின் முதல்வர் , அவரின் அமைச்சரவையின் அறிவுரை இன்றி சுயமாக செயல்பட முடியாது . சட்டப்பேரவை நிகழ்வுகளை கண்காணிக்கும் கண்காணிப்பாளராக அவர் இருக்கக் கூடாது . அரசின் செயல்பாடுகளில் இருந்து அவர் எப்போதும் ஒதுங்கியே இருக்க வேண்டும் , குறிப்பாக எந்த அரசியல் கட்சிக்கும் சார்பாக நடந்து கொள்ளக் கூடாது . மாநில அரசின் நிர்வாகத்தில் , செயல்பாடுகளில் தலையிடுவதற்கு மாநிலத்தின் ஆளுநருக்கு எந்த விதமான பங்கையும் அரசியலமைப்புச் சட்டம் ஒதுக்கவில்லை . சட்டப்பேரவையைக் கூட்டுவது , எப்படி சட்டசபை செயல்பட வேண்டும் என்பது ? என எந்த விசயத்திலும் ஆளுநரின் தலையீடு இருக்கக் கூடாது , அவர் அதை விட்டு ஒதுங்கியே இருக்க வேண்டும் . ஆளுநர் என்பவர் அரசியலமைப்புச்சட்டம் தீர்மானித்தபடி நடந்து கொள்வது அவசியம் . அவர் ஏதாவது ஒரு அரசியல் கட்சிக்கு சார்பாகச் செயல்பட்டு , எந்தவிதமான இக்கட்டான அரசியல் சூழலிலும் சிக்கிக் கொள்ளக்கூடாது . ஒரு கட்சிக்குள் நிலவும் கருத்து வேறுபாடுகள் , அதிருப்தி , இணக்கமின்மை முதலியவற்றில் இருந்து ஆளுநர் தூரவிலகி இருக்க வேண்டும் . எந்த ஒரு அரசியல் கட்சியின் உள் விவகாரங்களில் தலையிடுவதை ஆளுநர் அறவே செய்யக்கூடாது . ஒரு அரசியல் கட்சிக்கு யார் தலைவராக இருப்பது ? , யார் தலைவராக இருக்கக் கூடாது ? என்பது அரசியல் சம்பந்தப்பட்டது . அது ஒரு கட்சியின் உள்கட்சி பிரச்சினை , அதனை அவர்களே தீர்த்துக் கொள்வார்கள் . இந்த மாதிரியான விசயங்களில் கவர்னர் தன்னை ஈடுபடுத்திக் கொள்ளக் கூடாது . ஒரு அரசியல் கட்சியின் உள்கட்சி பிரச்சினைகளை தீர்த்து வைப்பது , சமரசம் செய்வது , இரு கட்சிகளுக்கு இடையிலான பிரச்சினைகளை தீர்த்து வைப்பது ஆகிய விசயங்களை செய்வதற்கு அரசியலமைப்பு சட்டத்தில் ஆளுநருக்கு அதிகாரம் வழங்கப்படவில்லை . மாநில சட்டப்பேரவை என்பது , ஆளுநருக்கு கீழே செயல்படவில்லை என்பதை புரிந்துகொள்ள வேண்டும் . மாநில சட்டப் பேரவை தொடர்பாக குறைகேட்டு நீதி சொல்லும் நபராக ஆளுநர் செயல்படக் கூடாது . மாநில சட்டப்பேரவை , முதல்வர் , அவரின் அமைச்சரவையை மீறி ஆளுநர் தன்னிச்சையான அதிகாரத்துடன் செயல்பட அரசியலமைப்பு சட்டத்தில் அனுமதி அளிக்கப்படவில்லை . இவ்வாறு அந்த உச்ச நீதிமன்றத் தீர்ப்பில் கூறப்பட்டுள்ளது . கட்சியின் பெரும்பான்மை எம் . எல் . ஏ . க்கள் கையொப்பம் இட்டு , கொடுக்கும் கடிதத்துடன் கட்சியின் பொதுச்செயலாளர் சசிகலா ஆளுநரைச் சந்தித்து புதிய அமைச்சரவையை அமைக்க கோரும்போது அந்த கோரிக்கையை அவர் நிராகரிக்க முடியாது . புதிய அமைச்சரவையை அமைக்க சசிகலாவுக்கு அழைப்பு விடுக்க வேண்டும் .


பாடகி சுசித்ரா கடந்த சில நாட்களாக சர்ச்சைக்குரிய ஒரு சில புகைப்படங்களை வெளியிட்டு வருகிறார் . அதிலும் தனுஷ் , அனிருத் , சஞ்சிதா ஷெட்டி போன்றோர் புகைப்படங்கள் மிக வைரலாக பரவியது . தற்போது சுசித்ராவின் இத்தகைய செயலுக்கு தனுஷின் சகோதரி விமலா கீதா தன்னுடைய கண்டனத்தை தெரிவித்துள்ளார் . மேலும் சமூக வலைத்தளத்தில் இருந்து விலகி இருக்கவும் முடிவெடுத்துள்ளார் . இது குறித்து அவர் கூறுகையில் . . . . கடந்த சில மாதங்களாக எங்கள் குடும்பத்திற்கு வரும் பல்வேறு பிரச்சனைகள் காரணமாக , மிகவும் மனம் நொந்து போயுள்ளோம் . இருப்பினும் நாங்கள் அமைதி காத்து வருகிறோம் . தனுஷ் தியாகங்கள் செய்து தான் எங்களுக்கு இத்தகைய வாழ்க்கையை கொடுத்துள்ளார் . மிகவும் ஏழ்மையான குடும்பத்திலிருந்து வந்த நாங்கள் , கடும் உழைப்பின் காரணமாகத்தான் இந்த நிலைமைக்கு வந்துள்ளோம் . தேனியின் குக்கிராமம் ஒன்றிலிருந்து வந்து , ஒரே இரவில் நாங்கள் பெரிய ஆட்கள் ஆகிவிடவில்லை . என்னுடைய சகோதரன் தனுஷ் , இது போன்ற எத்தனையோ அவதூறுகளை சந்தித்துதான் இந்த நிலைமைக்கு வந்துள்ளான் . ஒரு பிரபலத்தின் பெயரை கெடுக்க இப்படி ஆபாச படங்களை வெளியிடுகிறார்கள் என்பதை விட , மக்கள் அதை ஆர்வமுடன் பார்க்கிறார்கள் , இன்னும் வெளியிடுங்கள் என அவரிடம் கேட்பது தான் வருத்தமாக இருக்கிறது . எது நடந்தாலும் நாங்கள் ஒன்றாக இந்த பிரச்னையை எதிர்கொள்வோம் . வருத்தத்துடன் என்னுடைய பேஸ்புக் மற்றும் டிவிட்டர் கணக்குகளை தற்காலிகமாக மூடுகிறேன் . யார் இந்த காரியங்களையெல்லாம் செய்கிறார்களோ . . அவர்கள் எல்லாம் இதோடு நிறுத்தி கொள்ளுங்கள் . வாழுங்கள் வாழவிடுங்கள்” என தெரிவித்துள்ளார் .


ஜடேஜாவை அணியில் எடுத்தே தீரவேண்டிய கட்டாயத்தில் கோலி இருப்பதாக முன்னாள் வீரர் அஜித் அகார்கர் தெரிவித்துள்ளார் . இந்தியா மற்றும் வெஸ்ட் இண்டீஸ் அணிகளுக்கு இடையேயான முதல் ஒருநாள் போட்டியில் இந்திய அணி 8 விக்கெட்டுகள் வித்தியாசத்தில் அபார வெற்றி பெற்றது . இந்த போட்டியில் குல்தீப் யாதவிற்கு ஆட வாய்ப்பு வழங்கப்படவில்லை . குவாஹத்தி ஆடுகளம் பேட்டிங்கிற்கு சாதமாக இருக்கும் என்பதால் , மூன்று வேகப்பந்து வீச்சாளர்கள் அணியில் எடுக்கப்பட்டனர் . அதனால் சாஹல் மற்றும் குல்தீப் ஆகிய இரண்டு ஸ்பின்னர்களையும் எடுத்துவிட்டால் , அணியில் ஆல்ரவுண்டர் ஒருவர் கூட இருக்கமாட்டார் . ஹர்திக் பாண்டியா , கேதர் ஜாதவ் ஆகிய பேட்டிங் ஆல்ரவுண்டர்கள் காயம் காரணமாக அணியிலிருந்து விலகியிருப்பதால் , தற்போதைக்கு இந்திய அணியில் இருக்கும் ஒரே ஆல்ரவுண்டர் ஜடேஜா மட்டும்தான் . இந்திய அணியில் பேட்ஸ்மேன்கள் மற்றும் பவுலர்கள் அளவுக்கு அதிகமாக நிரம்பி வழிகின்றனர் . ஆனால் ஆல்ரவுண்டருக்கு பஞ்சமாக இருக்கிறது . அதனால் ஜடேஜா ஒருவர் தான் ஆல்ரவுண்டர் என்பதால் அவரை எடுக்க வேண்டிய நிலை இருப்பதாக அகார்கர் கருத்து தெரிவித்துள்ளார் . இதுகுறித்து பேசியுள்ள அஜித் அகார்கர் , ஜடேஜா சரியாக ஆடவில்லை என்றால் , அவருக்கான மாற்று குறித்து கோலி யோசிக்க வேண்டும் . இப்போதைக்கு இந்திய அணியில் இருக்கும் ஒரே ஆல்ரவுண்டர் ஜடேஜா மட்டும்தான் . அதனால் அவரை அணியில் எடுத்தே தீரவேண்டிய கட்டாயத்தில் கோலி இருப்பதாக அகார்கர் தெரிவித்துள்ளார் .


கதைக்கு தேவைப்பட்டதால் படுக்கையறைக் காட்சியில் நிர்வாணமாக நடித்தேன் , என்று நடிகை ராஜ்ஸ்ரீ தேஷ்பாண்டே தெரிவித்துள்ளார் . பல்வேறு குறும்படங்களில் நடித்த அனுபவம் கொண்ட ராஜ்ஸ்ரீ தேஷ்பாண்டே , இந்தி படங்கள் மற்றும் டிவி சீரியல்களில் தற்போது முன்னணி நடிகையாக வலம் வருகிறார் . ஆங்க்ர இன்டியன் காட்டஸ் , தலாஸ் , செக்சி துர்கா , 24 இந்தியா , கிக் உள்ளிட்ட பல படங்களில் நடித்துள்ள அவர் , தற்போது அனுராக் காஷ்யப் இயக்கத்தில் , வெப் சீரிஸ் ஒன்றில் செக்சியாக நடித்துள்ளார் . # SacredGames என பெயரிடப்பட்டுள்ள இந்த வெப் சீரிஸ் , நெட்ஃபிளிக்ஸ் மூலமாக உலகம் முழுவதும் ரிலீஸ் செய்யப்பட்டுள்ளது . இதில் , ராஜ்ஸ்ரீ ஜோடியாக , நவாசுதீன் சித்திக் நடித்துள்ளார் . இவர்கள் 2 பேரும் படுக்கையறை காட்சி ஒன்றில் மிக நெருக்கமாக நடித்த காட்சி , தற்போது வைரலாகி வருகிறது . அதில் , ராஜ்ஸ்ரீ மேலாடை இல்லாமல் அரை நிர்வாணமாக போஸ் தருகிறார் . சாமிப்படங்களில் நடித்துள்ள ராஜ்ஸ்ரீ எப்படி இப்டி ஒரு ஆபாச படத்தில் நடிக்கலாம் என்று பலரும் விமர்சிக்கின்றனர் . இதற்குப் பதில் அளித்துள்ள ராஜ்ஸ்ரீ இப்படி எதிர்ப்புகள் கிளம்பும் என்பதை நான் எதிர்பார்க்கவில்லை . கதைப்படி நான் அதில் ஏற்று நடித்த சுபத்ரா என்ற கேரக்டருக்கு , அப்படியான காட்சி தேவைப்பட்டது . இதை அனுராக் காஷ்யப் எனக்கு தெளிவாக விளக்கினார் . அவர் மீது எனக்கு நம்பிக்கை உள்ளதால் , நான் சர்ச்சைக்குரிய காட்சியில் நடித்தேன் . இயக்குனர் மீது அதீத நம்பிக்கை இருந்த காரணத்தினால் அவர் நிர்வாண காட்சி என்று கூறியதும் சிறிதும் தயங்காமல் எனது ஆடைகளை களைந்தேன் . என்னுடன் நடித்த நவாசுதீன் சித்திக்கும் சிறப்பாக ஒத்துழைப்பு தந்தார் . இதர தொழில்நுட்ப கலைஞர்களும் கண்ணியமாக நடந்துகொண்டனர் . கதைப்படி , நவாசுதீன் பெண்களை ஏறெடுத்தும் பார்க்காமல் செக்ஸ் உறவு கொள்வார் . அதனால் அப்படி நடிப்பதில் எனக்கு தயக்கம் ஏற்படவில்லை , ’’ எனக் குறிப்பிட்டுள்ளார் . மேலும் , ‘’விவசாயிகளுக்கு பலவழிகளில் உதவி செய்துள்ளேன் . அதைப்பற்றி யாரும் பாராட்டவில்லை . ஆனால் , இப்படி ஒரு சர்ச்சை காட்சியில் நடித்த உடனே ரசிகர்கள் எண்ணிக்கை கூடிவிட்டது . எதிர்ப்புகளும் வருகின்றன . முன்னைவிட அதிக பிரபலமும் எனக்குக் கிடைத்துள்ளது . இது வருத்தமாக உள்ளது , ’’ என்றும் அவர் சுட்டிக்காட்டி உள்ளார் .


இடுப்பில் ஏற்பட்ட காயத்தால் தவித்துவரும் அஷ்வின் , நான்காவது டெஸ்ட் போட்டியில் ஆடுவாரா என்ற சந்தேகம் எழுந்துள்ளது . இந்தியா இங்கிலாந்து இடையேயான 5 போட்டிகள் கொண்ட டெஸ்ட் தொடரில் 2 - 1 என இங்கிலாந்து முன்னிலை வகிக்கிறது . முதல் இரண்டு டெஸ்ட் போட்டிகளில் இங்கிலாந்து அணியும் மூன்றாவது போட்டியில் இந்திய அணியும் வெற்றி பெற்றன . முதல் இரண்டு போட்டிகளில் தோற்ற இந்திய அணி , மூன்றாவது போட்டியில் பேட்டிங் , பவுலிங் என அனைத்திலும் சிறப்பாக செயல்பட்டு 203 ரன்கள் வித்தியாசத்தில் அபார வெற்றி பெற்றது . இதையடுத்து நான்காவது டெஸ்ட் போட்டியிலும் இந்திய அணி வெற்றி பெறும் முனைப்பில் உள்ளது . இந்நிலையில் , நான்காவது டெஸ்ட் போட்டியில் அஷ்வின் ஆடுவது சந்தேகம் என்று கூறப்படுகிறது . இடுப்பில் ஏற்பட்ட காயத்தால் மூன்றாவது டெஸ்ட் போட்டியின்போதே அஷ்வின் மிகவும் அவதிப்பட்டார் . முதல் இன்னிங்ஸில் ஒரு ஓவர் மட்டுமே வீசினார் . இடுப்பு வலியால் பேட்டிங்கிலும் சோபிக்கவில்லை . இரண்டாவது இன்னிங்ஸில் 23 ஓவர்கள் வீசினார் . தனது அருமையான ஸ்பின்னின் மூலம் கடைசி விக்கெட்டான ஆண்டர்சனை வீழ்த்தினார் . மூன்றாவது போட்டியில் அஷ்வின் இடுப்பு வலியுடன் ஆடிய நிலையில் , போட்டி முடிந்ததிலிருந்து அவருக்கு தொடர்ந்து சிகிச்சை அளிக்கப்பட்டு வருகிறது . அதனால் அவர் அடுத்த டெஸ்ட் போட்டியில் ஆடுவாரா என்பது சந்தேகம்தான் என்று கூறப்படுகிறது . எனினும் அடுத்த போட்டி ஆகஸ்ட் 30ம் தேதி தான் தொடங்குவதால் , அதற்கு இடையில் அஷ்வின் குணமடைந்துவிடுவார் எனவும் நாளுக்கு நாள் அவரது காயத்திலிருந்து குணமடைந்துவருவதாகவும் பயிற்சியாளர் ரவி சாஸ்திரி தெரிவித்துள்ளார் . நான்காவது டெஸ்ட் போட்டியில் இங்கிலாந்தை வீழ்த்த வேண்டுமென்றால் , அஷ்வின் ஆடுவது அவசியம் . பேட்டிங் , பவுலிங் என இரண்டிலுமே சிறந்த பங்களிப்பை அளிக்கக்கூடியவர் அஷ்வின் . வலைப்பயிற்சியின்போது அஷ்வின் செயல்படுவதை பொறுத்தே அவர் அடுத்த போட்டியில் ஆடுவாரா என்பது உறுதி செய்யப்படும் . ஒருவேளை அஷ்வின் ஆடாவிட்டால் , அவருக்கு பதிலாக யார் ஆடுவார் என்பதும் பெரும் கேள்வியாக உள்ளது . குல்தீப் யாதவ் எஞ்சிய போட்டிக்கான அணியிலிருந்து நீக்கப்பட்டுவிட்டார் . எனவே ஒருவேளை அஷ்வின் ஆடாவிட்டால் , அவருக்கு பதிலாக அனுபவ வீரரான ரவீந்திர ஜடேஜா ஆடுவதற்கான வாய்ப்பு உள்ளது .


வெஸ்ட் இண்டீஸுக்கு எதிரான மூன்றாவது டி20 போட்டியில் இந்திய அணி வென்றால் இதுவரை எந்த இந்திய கேப்டனும் செய்யாத சம்பவம் ஒன்றை செய்த முதல் இந்திய கேப்டன் என்ற பெருமையை ரோஹித் சர்மா பெறுவார் . விராட் கோலி தலைசிறந்த வீரராக இருந்தாலும் அவரது கேப்டன்சியின் மீது பல விமர்சனங்கள் உள்ளன . கள வியூகம் , பவுலர்களை பயன்படுத்தும் விதம் , வீரர்களுடனான அணுகுமுறை ஆகியவை மீது கடும் விமர்சனங்கள் முன்வைக்கப்படுகின்றன . அதேநேரத்தில் ரோஹித் சர்மா கேப்டனாகும் வாய்ப்பு கிடைக்கும்போதெல்லாம் அவரது கேப்டன்சி திறமையை நிரூபித்துவருகிறார் . சிறப்பான கேப்டன்சியால் வெற்றிகளை குவித்துவருகிறார் . அவரது கேப்டன்சியில் நிதாஹஸ் டிராபி , ஆசிய கோப்பை ஆகிய தொடர்களை இந்திய அணி வென்றது . ரோஹித் சர்மா வெற்றிகளை குவிக்கும்போதெல்லாம் அவரை நிரந்தர கேப்டனாக்க வேண்டும் என்ற குரல்கள் எழுந்தவண்ணம் தான் உள்ளன . இந்நிலையில் , வெஸ்ட் இண்டீஸுக்கு எதிரான முதலிரண்டு டி20 போட்டிகளை வென்று தொடரை வென்றுள்ள இந்திய அணி , நாளை நடைபெற உள்ள கடைசி போட்டியிலும் வெற்றி பெற்றால் , தோனி , கோலி ஆகியோர் கேப்டனாக இருந்து செய்யாத ஒரு மைல்கல்லை ரோஹித் எட்டக்கூடிய வாய்ப்பு உள்ளது . வெஸ்ட் இண்டீஸுக்கு எதிரான கடைசி போட்டியிலும் இந்திய அணி வென்றால் , 3 - 0 என வெஸ்ட் இண்டீஸை ஒயிட் வாஷ் செய்து தொடரை வெல்லும் . அப்படி வென்றால் , டி20 தொடரில் எதிரணியை 2 முறை ஒயிட்வாஷ் செய்த முதல் இந்திய கேப்டன் என்ற பெருமையையும் சர்வதேச அளவில் மூன்றாவது கேப்டன் என்ற பெருமையையும் ரோஹித் பெறுவார் . ஏற்கனவே ரோஹித் சர்மாவின் தலைமையில் ஒருமுறை எதிரணி 3 - 0 என ஒயிட்வாஷ் செய்யப்பட்டுள்ளது . இந்த பட்டியலில் 5 முறை எதிரணிகளை ஒயிட்வாஷ் செய்த பாகிஸ்தான் கேப்டன் சர்ஃப்ராஸ் அகமது முதலிடத்திலும் 3 முறை எதிரணியை ஒயிட்வாஷ் செய்த ஆஃப்கானிஸ்தான் கேப்டன் அஸ்கர் ஆஃப்கான் இரண்டாமிடத்திலும் உள்ளனர் .


நேற்று வெளியான பேட்ட திரைப்படத்தில் நடிகர் ரஜினிகாந்த் ஹாஸ்டல் வார்டனாக நடித்துள்ளார் . “நான் வீழ்வேனென்று நினைத்தாயோ” என்ற வசனத்தில் தொடங்கும் பேட்ட படத்தில் “ஒரு நல்லாட்சி எப்படி இருக்குமோ அப்படி தான் இனிமே இந்த ஹாஸ்டல் இருக்கும் . புதுசா வருபவர்களை தொறத்துற அரசியல் இங்கு இருந்து தான் தொடங்குது . நான் நல்லவன் தான் . ரொம்ப நல்லவன் கிடையாது . ” என்ற அரசியல் வசனங்களும் இடம்பெற்றுள்ளன . கார்த்திக் சுப்பு ராஜ் இயக்கியுள்ள இப்படத்தில் விஜய் சேதுபதி , சிம்ரன் , திரிஷா , சிகுமார் , பாபி சிமஹா போன்ற பெரிய நட்சதிதிர பட்டாளமே நடித்துள்ளது . கலவையான விமர்சனத்தைப் பெற்றுள்ள இப்படம் மிக நீளமாக இருக்கிறது என சிலர் குறை சொல்கின்றனர் தமிழகத்தின் பெரும்பாலான பகுதிகளில் படத்துக்கு மிகப்பெரிய வரவேற்பு கிடைத்துள்ளது . ஆனால் ராசிபுரத்தில் சாமுண்டி , விஜயலட்சுமி ஆகிய இரண்டு திரையரங்குகளில் பேட்ட படம் வெளியானது . இந்த இரண்டு திரையரங்குகளிலும் சொற்ப அளவிலேயே கூட்டம் இருந்ததால் திரையரங்கு வெறிச்சோடி காணப்பட்டது .


மோடிக்கு ஆதரவான நிலை தேசம் முழுவதும் விஸ்வரூபம் எடுத்து நின்ற 2014 தேர்தலிலேயே பி . ஜே . பி . யால் வெறும் ஒரேயொரு தொகுதியைதான் தமிழகத்தில் கைப்பற்ற முடிந்தது . ஆனால் , இப்போது மோடி , பி . ஜே . பி . என ஒட்டுமொத்தமாக அந்த டீமுக்கு எதிரான அதிருப்திகள் நிலவுகின்றன எனும் விமர்சனம் இருக்கிறது . இன்னும் ஆறு மாத காலத்துக்குள் அடுத்த நாடாளுமன்ற தேர்தல் நடைபெறும் நிலையில் தமிழகத்தினுள் பி . ஜே . பி . யின் டெல்லி தலைமை சீர்திருத்தம் எனும் பெயரில் செய்யும் காரியங்கள் அக்கட்சி நிர்வாகிகளையே மண்டை காய விட்டுள்ளன . நாடாளுமன்ற தேர்தலுக்காக தமிழகத்தில் ஒவ்வொரு தொகுதியிலும் ஐந்து வாக்குச்சாவடிகளுக்கு ஒரு பொறுப்பாளரை பி . ஜே . பி . யின் தலைமை நியமித்துள்ளது . அவரோட பதவியின் பெயர் ‘சக்தி கேந்திரா பொறுப்பாளர்’ . ( என்னாங்ணா சொல்றீங்க ? என்று நீங்கள் புலம்புவது கேக்குது , கேக்குது ) . அதுமட்டுமில்ல இப்படியாக ஐந்து சக்தி கேந்திரா பொறுப்பாளர்களை இணைத்து அவர்களுக்கு ஒரு தலைவர் நியமிக்கப்பட்டுள்ளார் . அவர் பெயர் ‘மகா சக்தி கேந்திரா பொறுப்பாளர்’ . இந்த மகா சக்தி கேந்திராவும் , அவர்களுக்கு கீழே இருக்கும் சக்தி கேந்திரா பொறுப்பாளர்களும் ஒழுங்கா செயல்படுறாங்களான்னு கவனிக்குறதுக்காக சில நிர்வாகிகளை நியமிச்சிருக்காங்க . ( நல்ல வேளை அவங்களுக்கு பெயர் ஏதும் கிடையாது . ) . இந்த நிர்வாகிகள் தங்களோட ஏரியாக்களில் வலம் வந்து எல்லாமே நல்லபடியா நடக்குதான்னு கவனிச்சுட்டு இருக்கிறாங்க . ஒழுங்காக செயல்படாதவங்களை உடனடியா மாத்துன்னு அமித்ஷாவே கட்சிக்குள்ளே நேரடி கட்டளை விட்டிருக்கிறார் . இந்த வகையில் சமீபத்தில் சென்னை மயிலாப்பூர் தொகுதி பொறுப்பாளர்கள் மாற்றப்பட்டிருக்காங்க . இந்த ரிப்போர்ட்டும் அமித்ஷாவுக்கு உடனடியா மெயிலாகி இருக்குது . ஆக தமிழக விஷயத்தில் அமித்ஷாவின் தலையீடு நேரடியாக இருக்கும் நிலையில் , தேர்தல் பணியின் கட்டமைப்புகள் தங்களுக்கு எளிமையாக புரியவே மாட்டேங்குது ! என்று பி . ஜே . பி . நிர்வாகிகளே புலம்புகிறார்களாம் . ‘ச்சும்மாவே நம்மளை மதவாத கட்சின்னு திட்டுறானுங்க . இதுல சக்தி கேந்திரா , மகாசக்தி கேந்திரான்னு ஏதோ ஆன்மீக அமைப்பு மாதிரியே பெயர் வெச்சா எப்டிங்க ? ’ என்று மாநில நிர்வாகிகளிடம் புலம்பியிருக்கின்றனர் . அதற்கு அவர்களோ , ‘நீ என்கிட்ட புலம்பிட்ட , நான் யார்ட்ட போயி புலம்ப ? ’ என்று கேட்டிருக்கிறார்கள் . அவ்வ்வ் . . . . . . !


காவிரி நதிநீர் பங்கீடு விவகாரம் தொடர்பான வழக்கில் இறுதி தீர்ப்பை வழங்கி உச்சநீதிமன்றம் வழக்கை முடித்து வைத்திருக்கிறது . நூற்றாண்டுக்கும் மேலாக காவிரி நதிநீரை பங்கிடுவதில் பிரச்னைகள் தொடர்ந்து வருகிறது . இதை தீர்ப்பதற்காக அமைக்கப்பட்ட நடுவர் மன்றம் , தமிழகத்திற்கு காவிரியிலிருந்து 205 டிஎம்சி நீர் தர வேண்டும் என இடைக்கால உத்தரவிட்டது . பின்னர் 2007ல் இறுதித்தீர்ப்பின்போது , 205 டிஎம்சியிலிருந்து 192 டிஎம்சியாக குறைத்தது . ஆனால் , 192 டிஎம்சி போதாது என்றும் கூடுதலாக 72 டிஎம்சி நீர் வேண்டும் என்றும் தமிழக அரசு சார்பில் உச்சநீதிமன்றத்தில் மேல்முறையீடு செய்யப்பட்டது . அதே நேரத்தில் , 192லிருந்து 132 டிஎம்சியாக குறைக்க வேண்டும் என கர்நாடக அரசும் உச்சநீதிமன்றத்தில் மேல்முறையீடு செய்தது . கடந்த பத்தாண்டுக்கும் மேலாக நடந்த இந்த வழக்கில் இறுதி தீர்ப்பை நேற்று வழங்கியது உச்சநீதிமன்றம் . அதில் , தமிழகத்திற்கு 177.25 டிஎம்சி நீர் தரப்பட வேண்டும் என உச்சநீதிமன்றம் தீர்ப்பளித்தது . இதன்மூலம் ஏற்கனவே இருந்ததிலிருந்து 14.75 டிஎம்சி நீர் குறைக்கப்பட்டுள்ளது . அந்த 14.75 டிஎம்சி நீர் கர்நாடகாவுக்கு வழங்கப்பட்டுள்ளது . இந்நிலையில் , 14.75 டிஎம்சி குறைக்கப்பட்டதால் டெல்டா மாவட்டங்களில் கணிசமாக விவசாயம் பாதிக்கப்படும் என விவசாயிகள் வேதனை தெரிவித்துள்ளனர் . தமிழகத்தில் காவிரி நீரை நம்பி , தஞ்சாவூர் , திருவாரூர் , நாகை , திருச்சி ஆகிய மாவட்டங்களில் சுமார் 25 லட்சம் ஏக்கர் பரப்பில் விவசாயம் செய்யப்படுகிறது . ஆனால் கர்நாடகாவில் 6 ஏக்கர் பரப்பில் மட்டுமே காவிரி பாசன விவசாயம் செய்யப்படுகிறது . ஒரு டிஎம்சி நீரை 6000 ஏக்கர் விவசாயத்திற்கு பயன்படுத்தலாம் . அந்த வகையில் தற்போது 14.75 டிஎம்சி நீர் குறைக்கப்பட்டுள்ளதால் , தமிழகத்தில் சுமார் ஒரு லட்சம் ஏக்கர் பரப்பிலான விவசாயம் பாதிக்கப்படும் . இதற்கு முன்னரும் முழுமையான நீரை தமிழகத்திற்கு கர்நாடகா திறந்துவிடவில்லை என்பதும் குறிப்பிடத்தக்கது . தமிழகத்தின் காவிரி நீர்ப்பிடிப்பு பகுதிகளில் 20 டிஎம்சி நிலத்தடி நீர் இருப்பதை நீதிமன்றம் சுட்டிக்காட்டியிருக்கிறது . மழை அளவை பொறுத்தே நிலத்தடி நீர் மட்டம் இருக்கும் . அதனால் எப்போதும் நிலத்தடி நீர்மட்டம் ஒரே அளவில் இருக்காது . அதுமட்டுமல்லாமல் காவிரியை நம்பி 25 லட்சம் ஏக்கர் விவசாயம் செய்யும் தமிழகத்திற்கு 177.25 டிஎம்சி . வெறும் 6 லட்சம் ஏக்கர் விவசாயம் செய்யும் கர்நாடகாவிற்கு 184.75 டிஎம்சியா ? என டெல்டா மாவட்ட விவசாயிகள் கேள்வி எழுப்புகின்றனர் . இருந்தாலும் மனதைத் தேற்றிக்கொண்ட விவசாயிகள் , தமிழகத்திற்கான காவிரிநீர் அளவு குறைக்கப்பட்டது இருக்கட்டும் . இந்த நீரையாவது முழுமையாக கர்நாடக அரசு வழங்க வேண்டும் என கோரிக்கை விடுக்கின்றனர் .


சென்னை ஆர் . கே . நகர் தொகுதியில் இடைத்தேர்தல் நடைபெறுகிறது . வரும் 21ம் தேதி நடைபெறும் இடைத்தேர்தலுகாக , இப்போது தொகுதியில் பிரசாரம் முழு வீச்சில் நடைபெற்று வருகிறது . இன்னும் பன்னிரண்டு நாட்களே எஞ்சியுள்ள நிலையில் ஒவ்வொரு தரப்பும் தங்கள் பிரசார பலத்தைக் காட்டி களமிறங்கி விட்டனர் . இரட்டை இலைச் சின்னம் கைவிட்டுப் போன நிலையில் , தொடர்ந்து சுயேச்சையாக நின்று தொப்பி சின்னத்துக்காக மல்லுக் கட்டிய டிடிவி தினகரனுக்கு அதுவும் ஏமாற்றத்திலேயே முடிந்தது . இந்நிலையில் அவருக்கு பிரஷர் குக்கர் சின்னத்தை ஒதுக்கியது தேர்தல் ஆணையம் . வல்லவனுக்குப் புல்லும் ஆயுதம் என்ற பழமொழியைக் கூறிக்கொண்டு , பிரஷர் குக்கர் சின்னத்தைத் தேர்ந்தெடுத்ததே , துரோகிகளின் பிளட் பிரஷரை எகிற வைக்கத்தான் என்று கூறி சவால் விட்டார் தினகரன் . இந்த சவாலை நிறைவேற்றும் விதமாக , தொண்டர் படையுடன் களத்தில் இறங்கிவிட்டார் தினகரன் . தன் பங்குக்கு தீவிர பிரசாரம் செய்து வருகிறார் டிடிவி தினகரன் . நகர் தேர்தல் பிரசாரத்தில் டிடிவி தினகரன் பேசிய போது , ஆர் . கே . நகர் தேர்தல் தமிழக ஆட்சியை முடிவுக்குக் கொண்டு வரும் தேர்தலாக அமையும் . மீனவர்கள் மற்றும் விவசாயிகள் பிரச்சனையில் தமிழக அரசு மெத்தனப் போக்குடன் செயல்படுகிறது என்று குற்றம் சாட்டினார் . தொடர்ந்து , பிரஷர் குக்கருக்கு வாக்கு சேகரித்தார் . இதனிடையே , தொகுதியில் பிரஷர் குக்கர் விற்பனை செய்யும் கடைக்காரர்கள் எல்லாம் வருத்தத்தில் இருப்பார்கள் . இனிமேல் விற்பனை ஆகுமா என்றுதான் என தொகுதி மக்கள் காதைக் கடித்ததையும் கேட்க முடிந்தது . ஆக , எப்படியோ பிரஷரை எகிற வைத்துவிட்டார் தினகரன் .


நகரில் மாயாஜாலம் செய்து தினகரன் வெற்றி பெற்றதாகவும் , தினகரன் ஒரு மாயமான் என்றும் அவரை நம்பி சென்றவர்களுக்கு ராமாயணத்தில் ஏற்பட்ட நிலைமைதான் ஏற்படும் என்றும் துணை முதலமைச்சர் ஓ . பன்னீர்செல்வம் கூறினார் . நகர் இடைத்தேர்தல் தோல்வி குறித்து முதலமைச்சர் எடப்பாடி பழனிசாமி , துணை முதலமைச்சர் ஓ . பன்னீர்செல்வம் , அமைச்சர்கள் , கட்சி நிர்வாகிகள் உள்ளிட்ட பலர் அதிமுக தலைமை அலுவலகத்தில் இன்று ஆலோசனை நடத்தினர் . இதன் பின்னர் , துணை முதலமைச்சர் ஓ . பன்னீர்செல்வம் செய்தியாளர்களிடம் பேசினார் . அதிமுகவுக்கு தோல்வி என்பது நிரந்தரமல்ல என்றும் , தோல்வியும் வெற்றியும் மாறி மாறி வரும் என்றார் . ஆட்சி அதிகாரத்தைப் பயன்படுத்தி தேர்தலை அதிமுக எப்போதுமே சந்தித்ததில்லை . ஆர் . கே . நகர் மக்களை , டிடிவி தினகரன் ஏமாற்றி பெற்ற வெற்றி என்று கூறினார் . ஆர்கே . நகரில் வாக்காளர்கள் பத்தாயிரம் ரூபாய் கேட்டு அலைந்து கொண்டிருப்பதாகவும் , பணப்பட்டுவாடா குறித்து விசாரணை நடத்த தேர்தல் ஆணையத்திடம் கோரிக்கை வைத்துள்ளதாகவும் கூறினார் . 20 ரூபாய் நோட்டை வைத்துக் கொண்டு , தினகரன் வீட்டு வாசல் முன்பு மக்கள் காத்து கொண்டிருப்பதாகவும் அவர் தெரிவித்தார் . டிடிவி தினகரன் அரசியலுக்க வருவதற்கு 18 வருடங்களுக்கு முன்பாகவே தான் அரசியலுக்கு வந்துள்ளேன் என்றார் . அதிமுகவின் உண்மையான தொண்டனாக இருந்திருந்தால் மருத்துவமனையில் ஜெயலலிதா சிகிச்சை பெற்ற வீடியோவை அவர்கள் வெளியிட்டிருக்க மாட்டார்கள் . நோய் தொற்று ஏற்படும் என்று கூறியதாலேயே நான் உட்பட அமைச்சர்கள் பலர் ஜெயலலிதாவை மருத்துவமனையில் சந்திக்கவில்லை . ஆர் . கே . நகர் தேர்தலில் அதிமுக தோல்வி அடையவில்லை . மக்களை ஏமாற்றி மாயாஜாலம் செய்து தினகரன் வெற்றி பெற்றுள்ளார் . எங்கள் பக்கம் இருப்பவர்கள் யாரும் தினகரன் பக்கம் செல்லவில்லை . தினகரன் ஒரு மாயமான் . தினகரனை நம்பிச் சென்றவர்களுக்கு ராமாயணத்தில் ஏற்பட்ட நிலைமைதான் ஏற்படும் . 2ஜி அலைக்கற்றை வழக்கின் தீர்ப்பில் முதன் முதலில் வாழ்த்து சொன்னது தினகரன் . இந்த இயக்கத்துக்கு அவர் எவ்வளவு பெரிய துரோகத்தை செய்து வருகிறார் என்பது இதன் மூலம் தெரியும் . கட்சிக்கு பின்னடைவு ஏற்படும்போது எப்படி செயல்பட வேண்டும் என்பதை எங்கள் தலைவர்கள் கூறியுள்ளனர் . அதன்படி செயல்படுவோம் . ஜெயலலிதாவின் வாரிசு தினகரன் என்று தொல் . திருமாவளவன் கூறியுள்ளார் . அவர் எதற்காக கூறினார் என்று தெரியவில்லை . கட்சிக்கு வாரிசு கிடையாது . எனக்கு வாரிசு தமிழக மக்கள்தான் என்று ஜெயலலிதா கூறியிருந்தார் . எனவே ஜெயலலிதாவின் வாரிசு என்று யாரும் இல்லை . தினகரனை வாரிசு என்றும் கூற முடியாது என்றும் துணை முதலமைச்சர் ஓ . பன்னீர்செல்வம் கூறினார் .


’வருவேனா . . . வரமாட்டேனா . . . ’ என பல ஆண்டுகளாக போக்குக் கூட்டி வந்த ரஜினி ’வரப்போவது உறுதி’ எனக் கூறிவிட்டு ஓராண்டு கடந்தும் வராமல் இருப்பதால் ரஜினி மக்கள் மன்றத்தினர் பெரும்பாலானோர் பிற கட்சிகளில் இணைவதற்கு தயாராகி வருகிறார்கள் . ரஜினியின் செயல்பாடுகளை திரும்பிப்பார்த்தால் பலமுறை ரஜினி அரசியல் ஆளுமைகளின் கருத்திற்கு , கண்டனத்திற்கு கட்டுப்பட்டிருக்கிறார் . சிகரெட் பிரச்னையை பாமக கண்டித்ததற்கு பிறகு , சந்திரமுகி படத்தில் இருந்து புகை பொருட்களை பயன்படுத்தவில்லை . தன்னுடைய பெண் திருமணத்திற்கு வீடு தேடி சென்று ராமதாஸிற்கு பத்திரிகை வைத்து சமரசமானார் . பாபா பாடத்தில் பெரியார் , இராஜாஜி இருவரையும் ஒப்பிட்டு , பாடல் வரிகள் வரும் . அந்த வரிகளை நீக்க வேண்டும் என்று திராவிடர் கழகத் தலைவர் கோரிக்கை வைத்தார் . உடனே அவரை தொடர்பு கொண்டு மன்னிப்புக் கேட்டு , ஆடியோ கேசட்டில் தவிர்க்க முடியாது . ஆனால் , திரைப்படத்தில் அந்த பாடல் வரி வராமல் பார்த்துக் கொள்கிறேன் என்று திராவிடர் கழகத் தலைவரிடம் வாக்குறுதி கொடுத்தார் . உடனே , திராவிடர் கழகத் தலைவர் கி . வீரமணி , தான் எழுதிய கீதையின் மறுபக்கம் என்கிற நூலை அவருக்கு அன்பளிப்பாக அளித்தார் . கன்னடர் என்கிற விமர்சனம் வந்தபோது விடுதலைப் புலிகளையும் , ஈழத்தமிழர்களையும் வானாளாவ புகழ்ந்து மேடையில் பேசினார் . நடிகர் விவேக்கின் மதியுகத்தை வைத்து அவரை பிராமணன் என்றுதான் நினைத்தேன் என்று பேசியதற்கு தேவர் அமைப்புகள் மெலிதாக தங்கள் கண்டனத்தை பதிவு செய்தன . அதனையும் உடனடியாக உள்வாங்கி கொண்டார் . இதே போல் வட்டாள் நாகராஜன் , பால்தாக்கரே போன்றோரிடமும் பலமுறை சமதானமாகியிருக்கிறார் . ரஜினி துணிச்சலாக எதிர்த்தவர் ஜெயலலிதா மட்டுமே . 1996 தேர்தல் சமயத்தில் மட்டுமே அந்த துணிகர சம்பவம் நடந்தது . அதன் பிறகு , ஜெயலலிதா ஆட்சியில் நடந்த பாராட்டு விழாவில் ஜெயலலிதாவிற்கு ட்ரிபிள் வி பட்டம் கொடுத்தார் . அதாவது டிரிபிள்வி . அதன்பொருள் வீராணம் , வீரப்பன் , வெற்றி இதுதான் ஜெயலலிதா என்று புகழாரம் சூட்டினார் . அதே 96 தேர்தலில் மனோரமா ரஜினிகாந்தை கடுமையாக எதிர்த்து பிரச்சாரம் செய்தார் . அந்த தேர்தல் முடிந்ததும் ரஜினி தன்னுடைய அருணாச்சலம் படத்தில் மனோரமாவிற்கு வாய்ப்பு தந்து மரியாதை செய்தார் . திருமாவளவன் , வேல்முருகன் வேண்டுகோளுக்கு மரியாதை கொடுத்து ரஜினி இலங்கை பயணத்தை ரத்து செய்தார் . திமுகவின் முரசொலி நாளேடு அவரது அரசியல் வருகை குறித்து ப்ளாக்ஷி மே என்ற தலைப்பில் காட்டமான ஒரு கட்டுரை வெளியிட்டிருந்தது . மோடியை பலசாலி எனக் கூறிவிட்டு ஐந்து மாநில தேர்தலுக்கு பிறகு பாஜகவுக்கு பின்னடைவு என டைவ் அடித்தார் . அவற்றையெல்லாம் மறந்து விடலாம் . கட்சி ஆரம்பிக்கப்போகிறேன் என அவர் சொல்லி ஓராண்டுகளுக்கு மேலாகி விட்டது . ரஜினி ரசிகர் மன்றம் , ரஜினி மக்கள் மன்றம் ஆகியது மட்டுமே இந்த ஓராண்டில் நடந்த சாதனை . வழக்கமாக இரண்டாண்டுகளுக்கு ஒரு படமோ அல்ல மூன்றாண்டுக்கு ஒரு படமோ நடிக்கும் அவர் , கட்சி ஆரம்பிக்கப்போவதாக கூறியபின் ஆண்டுக்கு முன்ன்று படங்களுக்கு மேல் நடிக்கத் தொடங்கி விட்டார் . இப்போது டிவி ஆரம்பிக்கப்போவதாக கூறியுள்ள ரஜினி இன்னும் எத்தனை ஆண்டுகளுக்கு பிறகு அந்தப் பணியை தொடங்கப்போகிறாரோ ? அது பாபாவுக்கே வெளிச்சம் . ஒன்றை மட்டும் புரிந்து கொள்ளுங்கள் . சூப்பர் ஸ்டார்கள் யாரையும் பகைத்துக் கொள்ள மாட்டார்கள் . அப்படி பகைத்துக் கொண்டால் அவர்கள் சூப்பர் ஸ்டாராக இருக்க முடியாது . ஆகையால் அவர் அரசியலுக்கு வருவது சந்தேகம் என்கிறார்கள் அவரது ரஜினி மக்கள் மன்ற நிர்வாகிகள் சிலர் . ‘’கட்சி ஆரம்பிக்கப்போவதாக கூறி ஆண்டுக்கணக்கில் ஆகிவிட்ட நிலையில் இப்போது டிவி சேனல் ஆரம்பிக்கப்போவதாக கூறுகிறார் . இதற்கெல்லாம் பின்னணி இருக்கிறது . அவர் நடித்து வெளிவந்த காலா , 2.0 ஆகிய படங்கள் சரியான அளவில் வசூலை ஈட்டவில்லை . அடுத்து பேட்ட படம் வெளிவர இருக்கிறது . கட்சியை அறிவிக்காததால் சோர்வில் உள்ள அவரது ரசிகர்களை உற்சாகப் படுத்தவே டிவி சானல் ஆரம்பிக்கப்போவதாக அறிவித்துள்ளார் . ஏ . ஆர் . முருகதாஸ் இயக்கத்தில் நடிக்க உள்ள அடுத்த படம் ரிலீசாகும் வரை இப்படி ஏதாவது ஒரு அறிவிப்பை வெளியிட்டு ரசிகர்களை கைக்குள் வைத்துக் கொள்ளும் திட்டம்தான் இவையெல்லாம் . உண்மையில் அவர் கட்சியையும் , டி . வி . சானலையும் ஆரம்பிப்பாரா என்பது சந்தேகமே . ரஜினி மக்கள் மன்றத்தில் இருக்கும் சில நிர்வாகிகள் ஏற்கெனவே குழப்பத்தில் இருந்து வந்தார்கள் . தேர்தல் நெருங்கி வரும் வேளையில் வேறு கட்சிகளில் இணைந்து விடலாம் என்கிற முடிவுக்கு பெரும்பாலானோர் வந்து விட்டனர் . உடனடியாக ரஜினி கட்சியை அறிவிக்கவில்லை எனில் அவரது மக்கள் மன்றம் மொத்தமாக காலியாகி விடும்’’ என்கின்றனர் அவரது ரசிகர் மன்றத்தை சேர்ந்த அதிருப்தியாளர்கள் .